url: =KAMPAU, LAI, NGEINA LE MINAM. Agelh - Eddie N. Hang - Laibu Saal\nHome > ZOMI SIAMSIN MAGAZINE [ Vol 2 > KAMPAU, LAI, NGEINA LE MINAM. Agelh - Eddie N. Hang\nKAMPAU, LAI, NGEINA LE MINAM. Agelh - Eddie N. Hang\nKAMPAU, LAI, NGEINA LE MINAM\nAgelh - Eddie N. Hang\nPastor of Zomi Baptist Church\nAmaute in Pasian nalamdangte a taangko uh ei kam ciatin i za mawk hi (Acts 2:11b). Hebrew kam tawh hopihna aw khat ka za hi (Paul). (Acts 26:14)\nPentecost pawi pen Jew mite pawipi hi-a Paisan pawi Sabbat khit ni sawmnga a cin ni a (Lev. 23:15-16) kibawl ahih manin Pentecost na ci uh hi. An alak masak pen lomkhat Pasian tungah a ap khit ni sawmnga a cin ni hi a, Nipi ni tawh kituak hi. Topa Zeisu thawhkik zawh ni sawmnga cin ni zong na hi hi.\nHebrew kampau Jewte le Aramaic kampau Jewte in Nipi pawi (Det. 16:10) ciin zong thei uh hi. Anlak pawi (Ex. 23:16) ahih kei leh anpal pawi (Num. 28:26) zong ci uh a, tua ni-in anpal lomkhat ciat hong kengin Topa tungah lungdam ko ziahziah den uh hi. Jerusalem biakinnpi sung bekah Pentecost pawi kikham thei ahih manin kum simin Jew mite khempeuh a ten’na gam ciat uh pan tua pawi zang dingin Jerusalem khuapi-ah hong pai den uh hi. Acts 2 sunga Pentecost ni-in zong Parthia, Media, Elam, Mesopotamia, Judea, Cappadocia, Pontus, Asia, Phygia, Pamphilia, Egypt, Cyrenea, Rome le Care pan Jew mite pentecost pawi siim dingin Jerusalem khuapi-ah hong zin uh hi. Amau tenna gam zui-in kam nam tuamtuam pau uh hi. Nungzuite ahih leh Galilee kampau uh hi. Pawi a kham laitakin Vantung pan huihpi nung bangin Kha Siangtho hong kum suk a, nungzuite in Pasian nalamdangte a tangko uh pawisiim mi khempeuh in amau kam ciatin za uh hi. (Acts 2:6) Lamdang sa-in: “Hih mite Galileemi vive hilo hiam? Pasian nalamdang a tangko uh bang ci-a ei kam ciat a za thei ihi hiam? ci-in kidong kheukho uh hi. (V. 7-11b) Peter gen khempeuh amau kamciata azak uh ciangin telpah uh a, tua ni mahin mi 3000 in Zeisu thawhkikna thu umin sangthei pah uh hi. (V. 41).\nHih Pentecost pawi ni-a thupiang i sim ciangin a nungta Pasian’ thu pen ei kam ciatin i zak ciangin tel baihin sannop hi ciin kimu thei hi. Adam le Eve a mawh ciangin Eden huan sungah Pasian hawhin Adam le Eve na bu uh ahih manin, “Koi-ah om na hi uh hiam? ci-in zong hi (Gen 3:9). Pasian in kamsangte tungah thu a gen ciangin amau kam tawh na gen hi. Hong itna lian teltaka, hong gen thei nadingin mihing bangin hong piang hi. (Jn. 1:14; Phil2:7) Topa Zeisu in sawltak dinga Saul a sap ciangin Hebrew kam tawh sam hi. Paul in bang ci: “Hebrew kam tawh hong hopih aw khat ka za” (Act 26:14) ci ngiat hi. “Ci le sa tawh ka mai-ah a kisial ngamna om uh leh hong kisial dih un; kei zong kisial nuam sem ing. Ka suah zawh ni giatni a, vun a ki-at Benjamin suan Isreal mi hi ing. Hebrew mi sung pan Hebrew mi hi ing. (Phil 3:45) ci a, a kisial zah khatin Saul pen Hebrew kam tawh a nungta akhangkhia ahi hi. Tua ahih manin Topa Zeisu in a sap ciangin Hebrew kam ngiat tawh na hopih hi. Pianpih kam mah kisam pen ciat, ei kam ciat mahin Pasian’ thu za le’ng telbaihin san nop hi. I tel lohpi kisang thei lo hi.\nPasian in singkung lopate a bawl cilin anam, anamin bawl hi. Ganhingte zong anam, anamin bawl a, amau nam ciat zui-in ham uh hi. Vasate zong anam, anam mahin bawlin amau namciat zui-in ham uh hi. Mihingte hong bawl cilin ahih leh nam khat bek a, hong bawl, Genesis 2:7 pan 11:7 dong leitung minam khat bek om a, pau nam khat bek na pau uh hi. Babel tausang lamna (Gen 11:8) pana kipan a kam uh hong kitel nawnlo, a kam nam tuamtuam hong pau uh ciangin minam tuamtuam hong piang hi. Kampau le minam kikhen theilo ahihna kilang mahmah hi. Vasate le ganhingte nangawn amau nam zui-in a ham uh mah bangin ei mihingte zong i nam zui-in pau hi hang. Kampau in minam hong neisak hi.\nTulai takin leitungah pau nam 6,800 om hi, ci-in pau lam a kante in ciamteh uh hi. Nipi nih simin paunam khat ta mang ahih manin tulai takin a mang dekdek zong om a, AD kum 2100 ciangin paunam 3,400 pan 6,120 bang mang thei ding hi, ci uh hi. Tua banga, paunam khat peuh aman’ theihna hih bangin ciamteh uh hi.\nGalpi hangin bei thei hi. Minam lian khat in a neuzaw khatpeuh tualthah gawp thei a, minam neute a pau uh tawh minam neute kam a, a zat ding khamcip thei-a, a kam uh mang suak thei hi. Ahih kei leh minam neute in a lian zawte kam a zuihna lamin amau kam zong mansuah thei uh hi.\nHih a tunga thute i et ciangin Zokam zong limtak i kepcing keileh aman ding lauhuai mahmah hi. Zomite mi lakah i om ciangin i pau, i ngeina le i minam mangngilh baih phadiak hi hang. Ei le ei kineumuh gawpin midang peuh thupimuh zaw den le’ng kilawm hi. Pasian nangawn kamdang tawh phatle’ng a lungkim zaw ding sa hile’ng kilawm hi hang.\nPilna, siamna, sum le paai zonga paikhia i hih manin i omna gam a, mite’ pau ahih leh i siam ding hanciam ding mah hi. A siam zozo a hampha hi lel hi. Tua loin an kinelo mah ding hi. Ahi zongin Zokam zong mangngilh sese kei le’ng deihhuai hi. Zokam mangngilh lianga, kamdang i pau ciangin a lauhuai mahmah na a nuai a tawh genteh hang.\nUiphuk khat tuivot kuang khat sung koihin akuang damdamin satsuahin sosakle’ng uiphuk in tuiso lam zong phawk loin tuiso tawh sikhawm hi, ci’n scientistte in gen uh hi. Uiphuk i bat ding lauhuai mahmah hi.\nGeneva Woomayoy ah Navarro pen Red Indian i cih, Americante’n Native Indian a cihte sung pan Comanche nam hi a, aneu lai-in banglo teng tawh Oklahoma khuapi-ah teeng kha hi. Agol ciangin pilna hong sin toto-a Camanche kam zong damdamin hong mangngilh hi. Asawt ciangin a pianpih kam hong thei nawn lo hi. A pi, a pu, a nau, a meltheihte tawh hong kihothei nawn lo hi. Comanche kampau mi 900 khawng bek nungta lai, cih a theih ciangin a kam uh zong aman ding lau-in Navarro in kam hong puahkik hi.\nCornish zong nidangin England gam Cornweel a cihna-ah kizang ngei a, AD kum 1777 khawng ciangin kizang nawn lo hihtuak hi. Henery Jenner a cih pa khat in a kam uh mah itin paukik a, tu-in Cornish mite in a bangkua sung ciatah kamdang zang loin Cornish bek zangta uh hi. A tu, a tate uh Cornish kam hong paukik uh hi.\nEi Zomite in zong i kam it a, i bangkua sung ciatah i zat tangtang ding thupi mahmah hi. Banghang hiam cihleh Zomi i hihna Zokam in hong gen hi. Zokam pau kei le’ng i minam zong mang ding hi. Zokam pen midangte tung pan i ngah hi peuhmah lo a, i nute tung pan i theih ngiat ahih manin ithuai mahmah hi. Leitung bekah i zat ding hi leh “tua Zokam peuh”, ci thei ding hi hang. Ahi zongin Vantung dongah Honpa i phat nading kam ahih manin ithuai seem hi.\nMangmuhna Lai Siangtho pen ni nunung ni cianga, a piang ding thute Topa Zeisu mahmah in nungzui John tungah a na hilh ngiat ahi hi (Rev 1:1). Gam khempeuh minam khempeuh pan a, kikaikhawm simzawh loh zah donga, a tam mihonpi in Vantung tokhom le tuuno mai-ah dingin kam namcin tawh Pasian’ tuuno phat uh hi. (Rev 7:9) ci-in kigelh hi. Tua minam khempeuh sungah Zomi zong kihel a, pau namcin sungah Zokam zong kihel hi. Zokam mahmah tawh Vantung Honpa phat ding hi hang.\nAmerica tung Zomi pawlkhat in tua bangin i pianpih kam ka itna uh tawh America pan hong khang ding i tu i tate in Zokam a mangngilh loh nadingin Zomi Baptist Church ah Zokam ngiat tawh Nipi simin Pasian ka na bia uh hi. Zokam pen midangte tung pan i ngah hi peuhmah lo hi. Kua mi ka hiam, cih i kam in hong theisak hi. Ithuai mahmah hi. Thupi mahmah hi. Tuamah bangin Zolai zong thupi mahmah hi. Ei Zomite banga, minam neute in i ngeina hoihte kam bek tawh i ciapteh ciangin i mansuah tam mahmah khinta hi.\nPasian’ Kammal Lai Siangtho nangawn amangthang lo dingin lai tawh na kiciamteh hi. Lai Siangtho luite Hebrew tawh na kigelh masa a, 400 BC khawngin kiman khin hi. 250 BC khawng ciangin Greek tawh kitei a, Septuagint kici hi. Daniel, Ezara le Jeremiah sung pan pawl khat zong Aramaic tawh na kitei hi.\nLai Siangtho Thak ahih leh Greek tawh kigelh a, AD 400 ciangin Jerome in Latin tawh na tei hi. AD 1382 tak ciangin John Wycliff in English tawh na tei hi. Tua-a kipanin kam tuamtuam tawh kitei a Wycliff Bible translators bang in leitung kam om khempeuh tawh teikhiat sawm uh hi.\nDr. Joseph Herbert Cope in zong Zolai hong bawlsak a, Zolai tawh Lai Siangtho le Pasian phatna labute i nei khinzo hi.\nAhih hangin Kawlgam kumpi in Zolai simbu ei mite sum bei-a bawl ding, a cih ciangin kibawl zolo-a khamtung sangte-ah Zolai kisin zo lo hi. I tu i tate Kawlkam peuh pau mawlmawl khin. Zolai khawng hong thei kei lailai leh i minam mangthang taktak ding ahih manin America, Florida State-a om Zomi Baptist Church in minam itna le Zolai itna tawh Zolai simbu committee bawlsa Zolai simbu kong khenkhia uh hi. Tanlang bu 4000, Tankhat bu 4000, Tannih bu 4000, Tanthum bu 3000, Tanli bu 3000 kikhenkhia a, Kawlgam sum Ks. 1,592,500.00/- bei hi. Hauhman neihman hi peuhmah loin khamtunga, i tu i ta laisinte in Zolai thei sa-a hong khan ding uh koikoi tung taleh Zokam, Zolai a mangngilh nawnloh ding uh i deih bulpi hi pen hi. Khamtung zong kipuak khin zo a, khamtung sang khempeuh sangnaupang khempeuh in a ngah ding deih hi hang.\nLaibute mai-ah Thumasa ci-a kong gelh uh mah bangin kampau in minam keemcinga, lai in kampau ngeina le i tangthute keemcing hi. Ei Zomite in i kampau i ngeina le i tangthute kam bek tawh a khang a khang i ciapteh ciangin a manpha tampi tak mansuah khinzo hi hang. Tua hia i kam ciik, i ngeina le i tangthu hoih tampi tak laibu-a i neih ding deihhuai mahmah hi.\nZomite aw, Zomite mah Zokam i pau kei leh midangte Zokam hong pau lo ding uh hi. Midangte neihloh ngeina hoih tampi zong nei hi hang. Tua ngeina hoihte Zomite mah in i it kei leh midangte in hong itsak zenzen lo ding uh hi. Hong kepcingsak zenzen lo ding uh hi. Zolai zong Zomite mah in i puah kei leh midangte in hong puahsak zenzen lo ding uh hi. Zomite mah in puah a, Pasian thu ahi zongin, leitung thu ahi zongin, i ngeina hoihte ahi zongin Zolai tawh gelh a, i hawmkhiat zawh ding hanciam ding kisam mahmah hi. Khamtungah i om zongin, Kawlgam ah i om zongin, gamdang mun tuamtuam i om zongin, i omna peuhah a tung a, kigen Geneva Woomayoy Navorro le Henry Jennerte bangin i kam, i ngeina, i lai le i minam i it ciat ding kong hanthawn nuam pen hi. I innkuan sung ciat ah Zokam pauin i tu i tate Zolai zong hilhzawh nading hanciam lai ding hi hang.\nMinam, kampau, ngeina a hoihte le Zolai itna lungsim i neih theih nading khat le khat kihanthawn in mailam ah i minam khantoh nading hanciam ciat ni.\nA tunga ka gelh thute hoih a sa ahi zong, hoih a sa lo ahi zong, i om leh hih email enhang@beelsouth.net tawh hong kuppih le-uh cin nuam mahmah ding hi’ng.\nZomi, Zokam, Zomite ngeina le Zolai it a, a keemcing nuam, na sanggam uh, Eddie N. Hang.\nItem Reviewed: KAMPAU, LAI, NGEINA LE MINAM. Agelh - Eddie N. Hang Description: Rating: 5 Reviewed By: Cinpu Zomi


timestamp: atn

url: =Tulaai Leitung Thuthang Tuamtuam Updates July 1, 2014\n· Israel mi taangvaalno thum June 12 ni a amang June 30 ni in Hebron khuakiang ah asisa in kimu hi. Hih thu hang in athat hiding a upmawh Hamas migilopawlte omna phualpi teng ahi Gaza gunpang teng Israel gaalkaap te in kuamah maizah neihet lo in guahpizu bang in vanlampan July 1, 2014 nithapaai khiat acihmah in khiat uhhi. Tangaalno thumte July 1, 2014 ni in kivui a mipi atulsawmlo a om zui in Israel PM Bejamin Netanyahu in Hamas ten Israel mihum go uh ahihman aman apiading uhhi ci in sihgaalna ah genkhia hi. July 1, 2014 nitaaklam in Israel Security Force PM Cabinet te thukin meeting neikhawm ding uha, kicih leeng hih Israel tangvaalno thum ago te maaimangsakding cihthu kikum ding uhhi.\n· 1997 kumpan China gam tung ah aki-ap kik Hong Kong gam mipite in Democracy mantaktak deihna lahna in July 1, 2014 ni in leitungpianzawh mitampeen anasia peen lungphona nasiatak in nei uha, mipi 10,000 pan 100,000 dongphading in lam en uhhi.\n· Nigeria gam Maiduguri khuapi sung Vanzuakna munphualpi sungkhat ah apawl kitheinaailo migilo te in July 1, 2014 ni in Bomb puakkham sak uha, mi 18 si in mi tampi tak liam uhhi. Kumpi thunei te inbel Boki Haram migilo pawl mah hikha ding in lam en uhhi.\n· Jihadish migilo pawl ahi ISIS thautawi migilo te I makaaipipa Abu Bakr al-Baghdadi in leitung bup a om Muslim kheempeuh Iraq gam leh Syria gam ah pai a Muslim te huh Muslim gamkip phutkhia ding in July 1, 2014 ni in sapna kikona khat neikhia hi.\n· Iraq gam sung a om US Embassy daalding leh US gammi te huding in President Obama in US gaalkaap 200 puakbehding in July 1, 2014 ni in thupia hi. Tuaban ah hihgaalkaap te zatding in gaalvanleeng tuamtuam te leh ahawlpalo Drone vanleeng tezong kihel ding ci in Obama in genkhia hi. Nungkha in US Palaaiphual pi daalding gaalkaap 275 puakkhin a tu a puakkik ding 200 tawh 475 cingta ahihi.\n· Ukraine kumpi langpang in Russia adeih thautawi pawl leh Ukraine kumpi kilemtheih nading in kihuhun ni 10 Ukraine kumpi te in ahonzawh ni 10 July 1, 2014 ni in cingta a bangmah kilamdanna omlo Russia deih thautawi ten do veve ahihman in anikhanbeh nawnlo ding in President Petro Poroshenko in July 1, 2014 ni in taangkokhia a, Tuni a kipan in nasiatak in Russia deih thautawi te doding in thupia hi.\n· Kawlgam sung a kizang 2008 Kawlgam thukhunpi puahnading akhaktancip thukhun nambat 436 puahphat nading mipi thukimna Suaikaihna Awn 3 vaal Awn 5 kiim khakhat sung kingah khinta hi ci in NLD zumpi te in June 30 ni in taangkokhia uhhi. July kha sung in zong Daw Suu makai in muntuamtuam ah taangko laaiding ci in genbeh uhhi.\n· Piantit gamte neihsa ahi BNP Bank te in US gamten khalna apiak gamte ahi Kawlgam, Cuba,Iran, Sudan gamte tawh sumlam kizopna neisim ahihman in US ten thubawl uha, BNP te mawh kisa uh ahihman US kumpi tung Dollar Awn 8,900 piading in June 30 ni in thukimna nei uhhi.


url: =Murlen Platinum Jubilee ah thukigen pawlkhat (behlapna) ~ Hau Za Cin :: ZOMI DAILY\nposted on 10 December 2015 at 10:25 am Lomkholna: Article, Hauzacin\nChristian Suak Thu: Tedim gam Thalmual, Keizang, Muizawl, Suangzang leh Mualnuam pan 1920 kiim a Murlen khua lut Zomi te Murlen khua Hausapa Pu Saithuama Sailo leh a zi Pi Ngai Kang leh mi phatuamngai pawlkhat hanciamna tawh 1942 kumin a nungta Pasian biakna Biakinn phuankhia uh hi. Tua kum pen Mizogam ah Christianity a lut zawh kum 48 a phakna hi. Gospel puak masate in Haam ah Lai Siangtho hawm uh hi.\nHaam 3 oma, Pu Thual Ngin inn, Pu Sing Dai inn leh Pu Sawl Vai inn hi. Haam ah giak tangvalte in Lai Siangtho sim thei tam nailo ahih manin Ni Sagih Lai sin uh a, tua tawh LS sim thei uh hi. Tua hun laiin Leisanzo Khua pan Pasian thugena vialvak khat Pu Son Lang kici Murlen khua ah hong vaklut kha a, amah leh Hausapa hanciamna tawh Christian a kisuak hi.\nChristian Suak Masa te\n1940 kum in innkuana Christian suak masa Pu Son Khaw Hau hi a; mimala suak Lut Ngin, Thang Gen, Vai Za Dal, leh Go Khaw Nang hi [Murlen Vengpi Silver Jubilee laibu, January 1967]. (Pu Go Khaw Nang in Platinum Jubilee ah a thugenna ah 1938/39 in Christian kisuak in, Chuanhnuai, Lusei veng ah Biakinn ka zuat uh pen 1940 hi ding, tua sanah Sunday School ah ka min uh hong khumsak uh hi, ci in gen.\nA Christian suak lian uh leh SS ah amin uh a kikhum pen a kum kibanglo hih tuak hi. Silver Jubilee laibu ah SS ah min khum kum kigelh hi ding hi a, Christian a suah kum uh kigelhlo hizaw kha ding hi.) A kumthak 1941 ciangin innkuana suak inn 7 (Pu Vial Kho Zam, Pu Lal Zam, Pu Khai Kho Gin, Pu Kam Kho Zam, Pu Cin Khual, Pu Sian Zam, Pu Bel Za Gin) leh mimala suak mi 6 pha hi (Thuam Za Gin, Thang Za Do, En Kho Lang, Dim Man, Khai Lang, Ngaih Kho Lang).\nChristian suak masate biakinn neilo ahih manun Vengnuai ah kikhawm uh a, lusei pau lah theilo uh ahih manin kikhopna ah nawngkaina tampi tuak uh hi. Ni khat bang Pu Son Kho Hau leh a lawmte kikhawm dingin a pai uh leh Ninoni na hikha a, kikhawm lo in ciahkik uh hi.\nHausapa Saithuam Sailo hanciamna tawh ama inn lui teng sutuah in Biakinn khat 1942 kumin lamsak a, March 1942 in Pastor Thang Khum, Tualcheng in hong hi. Inn 8 leh mimal 12 khawng bek hinapi Sialtal khat tawh Biakinn honna pawi bawl uh hi. Vengnuai te in meivak khat tawh inntuan uh hi.\nTui Kiphum Masa Pen te\nBiakinn hon ni in mi 4, Pu Vial Kho Zam te nupa leh Pu Khai Kho Gin te nupa tui kiphum a, Murlen pawlpi pan tui kiphum masa pente hi.\nMakai Masa te\nBiakinn hon zawh ciangin Lal Zam, Khai Kho Gin, Vial Kho Zam leh Thuam Za Gin te makai sem a, makai masa pente ahi uh hi.\nPawlpi Ngeina Tawh Kiteng Masa te\nMizogambup Gospel Golden Jubilee kum, 1944 kumin Pu Vial Kho Zam te nupa leh Pu Thuam Za Gin te nupa Tapidaw Pawlpi ngeina tawh kiteng a, Murlen khua pawlpi pan Tapidaw Pawlpi ngeina tawh a kiteng masa pente hi.\nTo Tuam Nei\nChristian suak masa te pen tulai hun mah bangin tua hun laia Lawki ngeina Zu leh Sa tawh a kizol kik ciangin puk theizel uh ahih manin Tapidaw a suak peuhmah Lawkite ngeina u-sa, nau-sa, sung-sa, pu-sa cihte kisangtuah nawnlo ding ciin Pawlpi in khentatna a neih ciangin Pawlpi in kalsuan kik thei hi. Lawki in To Tuam nei, Tapidaw in To tuam nei ciin kisang hi. Lawki leh Tapidaw in Hakkol khat pua khawm thei lo uh hi.\nLawpna Hong Tung\n1948 kum in Kha Siangtho ah lawpna lamna hong tunga, naupang lam pan hong kipan a, Suan Kho Lang leh Thawng Kho Lang in ngah masa uh hi. A kithei ngeilo tua bang lawpna hong tun ciangin Pawlpi kilingsak a, kithutuahlohna hong tungin Pu Lal Zam leh mi pawlkhat in UPC kici Tapidaw Pawlpi khat zui uh hi. Tua kiim in mi pawlkhat Lamka lamah tai in, mi kiam in, pawlpi bah mahmah hi. Pasian in thupha pia kik in Lawki pan Tapidaw suak innkuan hong kibehlap kik hi.\nPawlpi Upa Kip Masa pen\n1950 Saitual Presbytery khoppi ah Pu Thuam Za Gin akip Pawlpi Upa leh Presbytery Member dingin kikipsak a, Upa masa pen leh Presbytery Member masa pen ahi hi. [Amah Rev. Dr. JM Ngul Khan Pau, Fuller Theological Seminary, USA pianna Pa hi. – HZC].\n1958 ciangin Pu Neng Kho Lian (Suante Drugs Store, Aizawl neite pa, mah ahi na?) zong Upa kip leh Presbytery Member dingin kikipsak hi. Ahi zongin amau a kumkik 1959 ciangin Lamka lamah pemsan uh a, pawlpi mi kiam leuleu hi. Pasian in taisan lo in Pawlpi mi ding pia kik zel a, 1960 ciangin a kip Upa dingin Pu Go Khaw Nang (Rev. Dr. G.K. Nang u pa) leh Pu Awn Za Suan(amah pen Kawlpi a om pen hiam tel lian keng…a theite in hong behlap sak un), 1964 kum in Pu Khai Lian Nang (Dr. S. Neng Ngaih Lian nupi pa) kisang hi.\nKum 18 a phak pan Tualsung Upa a sem, kum 28 a phak pan Upa kip a sem Pu Go Khaw Nang (Rev. Dr. G.K. Nang u pa) pen tuni tannin a tenna Kawlpi ah Upa kip sem suak lai hi. Amah cidama, Murlen kum 75 cinna ah zong kum 80 phata mah leh hong kihel in thugenna limci tak hong nei thei hi. Thu dot taak leh thu ciamteh denpa ahih manin A’ na a sepsak Topa in a khan kumte hong sausak in cidamna hoih hong piaksak denta hen.\nNaupang Nipi Sang Sia Masa\nPu Thuam Pau in naupangte a mawk om uh hoihsa lo in khawm a, la, lai, tangthu leh LS thu khawng hilh in pattah a, Naupang Nipi Sangsia masa pen ahi hi. Ama hanciamna tawh 1951 kum in Nipi Sanginn a tuamin kilamzo hi.\nPu Suan Khan Thang (Rev. S. Neng Za Khup pianna pa) pen galkap sung pan hong tawp ciangin Nipi Sang ah Superintendent sem a, a masa pen ahi hi. Ama makaihna tawh Nipi Sangsia Pu Thuam Pau, Pu Zen Kho Lang, Pu En Kho Lang leh Pu Lang Gin (Baptist Pastor Pension zo) te in sem uh hi.\nPu Suan Khan Thang in Nipi Sang ukpi sem bek hilo in naupang sangkah utlote, lai sim nuamlote zol in, ama sum tawh muamkhum khawng leisak, laibu khawng leisak cih bangin pattah a, ama hanciamna hang tawh Suan Za Go leh Khup Za Go (Rev. Khup Za Go, ZONET ah Carey Suante, Delhi ah Vaphual News nei pen pianna pa) in 1951 kumin tan 3 zo thei uh a, laisiam pahtawina sum (scholarship) zong ngah uh hi. 1954 ciangin Khup Za Go in tan 6 zo a, Murlen khua leh a kiim ah a masa pen ahi hi.\nNumeite zong omkhong tuanlo a, Nipikhawvak nitak in kikhop pan uh a, Nu Vial Khan Cing (Pu Sing Za Gin zi) leh Nu Niang Za Go (Upa Thuam Za Gin zi, Rev. Dr. JM Ngul Khan Pau pianna nu) in makaih uh hi. Pasal lam pan Upa Khai Lian Nang (Dr. S. Neng Ngaih Lian nu’pi pa) in hanciampih hi (advisor).\nNumei makaite gel khat Kawl ah, khat Lamka ah a pem uh ciang kizomzoloa, June 1961 ciang in Upa Go Khaw Nang mah imakaihna tawh nupi bek hilo , nungak honkhat hanciam khawm in Numei kikhopna kizomki zo pan hi. Kikhop bek hilo in Numei kipawlna in Pawlpi ading na tampi semkhia uh a, Pawlpi kisap van tampi zong leisakzo uh hi. [Tuni tan in Numei Kipawlna in Pawlpi sung phungvuh den lai hi. –HZC].\nNungak Tangval Kipawlna\nMizogambup ah nungak tangval kipawlna YMA kici 1935 a kiphuat ciangin Go Khaw Nang Rev.Dr. G.K. Nang u’ pa), Thang Sian Gin (Rev. Suan Khan Thang, Executive Secretary, Zomi Baptist Churches Mizoram pa neute khat), Gin Za Khual (Dr. S. Neng Ngaih Lian pa’pi) te makai masa ahi uh hi. YMA nasep te – Khuakhal meikang ding veng, Misih ciang Kuul to, Tuahsia liam leh bai omte huh, Khualkhua pan cina leh misi a om leh pua, gammang a om leh zong, khuasung tagah meigongte huh, etc cih bang hi. Khuasung in noptuampih hi ding, tutanin “YMA khan lai pawh” ciin nupi papi in gennop sa mahmah uh hi.\nKhangno Tapidaw Kipawlna\nChristian Endeavour kici pen Khangno Tapidaw Kipawlna ciin kiminvawh a, makai masa Go Kho Nang, Neng Kho Lian leh nungak tangval pawlkhat hi. Vengnuai ah Kristian Thralai Pawl kici hi.\nTapidaw Khangno Kipawlna ah makai leh a hanciam den sanggamte pawlkhat in hong nusia baihlua ahih manin a gikzaw sem sep ding tavuan hong guan uh tawh kibang hi. Amau te: Gin Zam (1952), Vial Za Niang (1957), Vum Kho Zen (1958), Awi Nem (1964), Dim Kho Don (1964), leh Upa Neng Kho Lian (1965) ahi uh hi. A kha uh khamuangin Topa kiangah tawldam henla, a maban uh a zom ding Top amah in hong pia zel ta hen.\nHih Murlen Vengpi Silver Jubilee laibu sung pan Murlen Pawlpi pen Kha Siangtho lamlahna tawh a kalsuan ngitnget ahihna kilang hi. Tua banga makaih Kha Siangtho ompihna hang tawh 1967 kum in Lungdam Puakna Pawi ciin Silver Jubilee Mualsuang zong naphut uh hi.\nNB: Murlen Platinum Jubilee tawh kitonin tuma kum 50 val paita hunin Christian suahna hang tawh Murlen khua leh a khua mite tangthu tawm kong gelh khiat pak hi. Dr. Hau Za Cin Laibu ette : Murlen Vengpi Silver Jubilee laibu, 1967, etc.\nPrevious: Mom Lai Lungzuan – 5\nNext: Tulaai Leitung thuthang tuamtuam Updates December 9, 2015


url: =Philadelphia khuagei ah Amtrak meileng tuahsia, mi 2 si :: ZOMI DAILY\nposted on 4 April 2016 at 1:01 pm Lomkholna: News, Sawltak, USA, World\nZanni Sunday ni in US gamsung Philadelphia khuapualam ah meileng khat ataina lampi pan talkhia in vankikoihna phukha cih AFP News pan kiza hi. Construction Equipment kikoihna aphutkhit ciangin meileng pen meikang ahih manin ki linglawh mahmah hi. Hih Accident hangin mi 2 si a, aliamzong 10 valbang pha cih kiza hi.\nHih atuahsia meileng pen Amtrak Train hi a, New York panin Savannah, Georgia zuanin US Northeast meileng lampitung ah hongtai ahihi.\nMeileng tungah Passengers mi 350 bang atuang hi a, Pennsylnavia, Chester khua ah zingsang 8am pawlin atuahsia ahihi. Amailam kongkhak maan akithuahteng zangawp cih kiza hi.\nTravis Thomas kici Fire Commissioner for Chester ii genkhiatna ah mi 35 valzong zato ah kipuak a, ahi zongin amaupen bangmah liamna omlo, a patuahluatman hihtuak hi. Asi mi 2 tepen meileng lampi nasem te hihtuak a, ahi zongin Amtrak te’n athu akician in genkhiapahlo hi.\nAtung ah atuangkha Passenger te genkhiatna ah meileng atai viauviau laitak hongkilok vat a, muhna khempeuh vui hongkhu bengbang hi. A puakkham agingdam khangzong om a, tuaciang in mei hongkang hi. Tuaciang in Passengers te ki taikek ziahziah hi ci’n akihelkha khatin genkhia hi.\nNungkum May khasung inzong hih Amtrak te tuahsia a, mi 5 in sihlawh ngei hi. ZD Sawltak #zomidaily\nPrevious: Pakistan leh Kashmir gam ah guah tamluatna hangin mi 53 si\nNext: Kammal kilawm pawlkhat (azom 04 Apr 2016)


url: =Tulaai Leitung Thuthang Tuamtuam Updates Jan 6, 2015\n· India leh Pakistan gamgi Kashmir khuam ah India galkaap te leh Pakistan gaalkaap te 2014 kumbei nipan kipan langnih thautang kikheek kilot koikoi uha, amawhzaw nuam kuamah omlo uhhi. Hihbang a thautang kikhekna hang in mi 10 sikhinta a gamgi dung ateeng mipi 10,000 bang gaaltaai in nitum uhhi. US Secretary of state John Kerry tulkaalsung India zinding ahihman in Jan 6 ni thautang kikheekna nasiasak mahmah uhhi. Tuaban ah Jan 26,2014 niciang President Obama zong vazin zal ding hi. BBC\n· Iraq gam Anbar Province sung US ten Iraq gaalkaap te gaaldodaan akisinsak na mun kiang deuh IS migilo te in Jan 6 ni in nasiatak in avui atang tawh zando uha, Iraq gaalkaap 23 si in 28 liam uhhi. Tua ni mah in Baghdad khuapi khunglam ah Iraq gaalkaap 7 khawng kago pak uh ci in IS migi lo te in taangkokhia uhhi. Syria gam leuleu ah bel Kabana khuapi atamzaw Kudish gaalkaap te kalazokhin uh ci in Jan 6,2015 ni in taangkokhia uhhi. Tuaban ah IS migilo te Makaai minthang mawhlo khat zong Syria gamsung ah amau mi abawl bangteek un angawn kitan a akam ah zasum khat kibulh sak ci in Syria gamthu kancian pawl in gen uhhi. BBC\n· December 28,2014 ni Indonesia leh Singapore kikaal a akia Air Asia vanleeng 8501 I athem hiding a upmawh Siktumpi nih UN Navy ten Jan 6,2014 ni in mukhia ci in Vanleeng zong makaai Indo thunei te in genkhia uhhi. Tu in Siktumtawng kimu limlim 5 hita a, Misi luang 39 kitawm khin in luang 16 ami agam kitheipan a adangteng kuami kua sa cih kician naailo hi. Ami kithei khin sate ahihleh a innkuan pihte tung ah ki apkhinta ci uhhi.VOA\n· US gam sung a Political Party lian mahmah nihklak pan khat ahi Republican Party te in 2014 kiteelna tawh kizawitawn in Jan 6,2015 ni in US Congress ah gualzotak in munlaakna kiciamna lata uhhi. Tu in Tutna 435 sungpan Republican te tutna 246 ngahta uha, Senate mun 100 lakpan mun 54 lahiat hiat ta uhhi. Pu Obama bel a aw ngeih mahmah sam naven ama policy pawlkhat tun Majority ahi Republican hei ziauziau theita hi. VOA\n· Kachin gam Waimaw huam sung ah Singgu Sengam mi 100 vaal deuh leh kawlgam mi 20 kawlgam gaalkaap ten man ci in Jan 6,2015 ni in taangkokhia uhhi. HIh sing te peen KIO makaaite phalna tawh Sengam anawnsawm uh ci in gen uhhi. Kawlgaalkaap ten lah Ko a ci KIO ten lah ko a ci ahihman in asawtlo in gaalkikaap ding in khua sungmi te laumahmah natawh lam en uhhi.VOA


url: =Yangon Khuado thupiang khat :: ZOMI DAILY\nposted on 5 November 2018 at 7:15 am Lomkholna: News, Zomi\nNung Oct 23 Yangon ah kibawl Khuado Pawipi ah mipi hall dim in a ki om lai tak hi. Tua lai tak in a nung lam kiu khat a om khangno lai pasal khat hong sibup vat hi. A nung lam a om mipi te ki umcih ngeingai in a tuukna pan kipua in hall pualam ah kituah pih hi.\nTua laitak in Khuado vaihawm Makai khat ahi Lt Col Vung Suan Thang hong tung hi. Amah pen Siavuan khat hi a, Mental Health lam ah specialist ahi hi. A cina tawmvei a et khit ciangin, va pai dildel in mawtaw nung buk sung ah hong puak Emergency Kit sung pan zatui pawl khat hong la in hong sun hi. Tawm vei khit ciang in a cina pa zong hoihtak khua hong phawk kik hi.\nSiavuanpa in Cina te innkuan a ciahna ding a omna North Dagon dong ama mawtaw tawh va khak ding in hong kithawi hi. Khuado vaipuak nei makai khat a hihna tawh pusuah ding lemlo a, va kha thei lo hi. A lungnuam lo ahih man in Cina te ciahna Taxi sap ding ama mimal kiang pan sum tulsawm hong pia khia lai hi.\nKhuado zong nuamtak le picing tak in kizom suak thei hi. Mipi tampi kikhopna mun te ah hi bang in lamet loh thute a piang thei thu khat hi.\nPawi vaihawm makai te ii kiginkholhna, mipi a tamzaw ii muh theihna ahi Stage tung bek tham lo, stage nuai a pualam vaite ading na ngawn ah a vaihawm siiamna uh hi thupiang tungtawn in kimumim tek hi.\nPasian in hih bang a thuvaihawm siiam bek tham lo, itna le deihsakna a nei maikai te tung ah thupha a zahtampi hong thuk sak kik ta hen.\n(Hih thu gelhna nading Marn hong hawmsawn Dr. Don Sian Man tung ah Zingsol pan Lungdamna kiciamteh hi.) Zingsol\nPrevious: Malaysia, Kuantan aom innsung khatah Gas bung puakkham in mi 1 liam\nNext: Tate tungah hih Ngasa thumte nagen hamtang un


url: =Malaysia, Melaka khuasung ansai khatah Gas bung puakkham :: ZOMI DAILY\nposted on 13 July 2017 at 8:57 am UTC+9:30 Lomkholna: Malaysia, News, Sawltak, World\nMalaysia, Melaka khuasung aom an zuakna Food khatah Gas bung puakkham in mi 4 liam cih NST pan kiza hi. Melaka, Medan Selera Semabok sungah zanni nitaklam in apuakkham hi a, aliam te lakah Food Stall nasem te leh naupang kum 12 gual khatzong kihel uhhi.\nBukit Katil Fire and Rescue Department chief Alias Ahmad in agenkhiatna ah saineinu (Owner) in saimai kongkhak ahon lianleh apuakkham cihi.\nHih Food Stall apuakkhapma in ageinai saizuak te’n saineinu phone tawh hopih uh a, nasaisung panin Gas gimnam kiza hi ci’n zasak uhhi.\nSaineinu zong asungah bangci hidinghiam ci’n a ending in paipah hi. Saimai kongkhakpi ahonlian leh asungpan in puakkhamlian hi.\nSaisung panin Gas bung apuakkhap ciangin saineinu leh midangkhat akinaipen ah omkha ahih manin, limliam mahmah uhhi.\nVideo: Gas explosion at Melaka asam pedas stall injures four\nAdang mi 2 zong liam uh a, tualak ah naupang kum 12 aphapan khatzong kihel cihi.\nAgeinai aom sai tezong siatlawhzo cihi. Firefighter thunei te genna ah hih tuahsiatna vai hongki zaksak ciangin nitak 6:50pm hunpawl in aphual ah katung uh cihi. Minute 7 sungin meikuang teng kiphelhsiangzo in, ageinai meikuang akilawhlo dingin ki phelhsiang hi ci’n genkhia hi.\nAliam teng khempeuh avek un Melaka Hospital ah zatui kibawlding in kipuak uhhi. Zanni mahmah inzong Hong Kong khuasung aom Restaurant sungkhat ah Gas bungmah puakkham kici a, mi 4 liam cih kiza hi.\nAnhuanna Gas gung tepen amathu in Gas apaikhiatloh nadingin hoihtak etphat huaihi. Gas kizopna Pipe tezong aluiluat ciangin laihzelzelding thupi hi. Ahih theihleh Gas bungpen innsung abitcipna khawngah koihsang in, innpualam huih ngahna khawngah kikoihleh akehkhak zenzenlehzong huihlak ah thengmangziau ahih manin lauhuailozaw hi.\nRelated: Nulepa taktaktawh aomlo numeino khat akempa in abeisa kum 4 sung buanden\nGas bung nalaihsak ciangin pawlkhat nasem hongpuak te’n thuahsukziau in, nusiaziau uhhi. Gas bunggei hoihtak encian inla, nabil tawh limtak ngai in. Akehleh kiphitpah seuseu ahih manin, akehloding in bawlphat pahding ahihi. Sawltak #zomidaily\nPrevious: Mawtaw lamzikpi tungah siktukilh bekbek 40km sung dimzihziah in mawtawpei tampi kitam\nNext: Vondeih Kep Ding – 119 (Dimno’ Pa)


url: =Mawtaw khatin singkung taihkha in tumnih kisuah, ahawlpa silo :: ZOMI DAILY\nposted on 5 March 2018 at 3:49 pm Lomkholna: Malaysia, News, Sawltak, World\nMalaysia, Sabah State sung Tamparuli ah mawtaw khatin singkung taihkha in, tuahsiagawp a, amawtaw pen tumnih kisuah leulauliang hi. Ahi zongin ahawlpa pen silo in, silo bekthamlo, liamngawh luatna omlo cih NST pan kiza hi.\nTamparuli, Telibong Plant ngeinai aom Jalan Lakang kici lamzikpi tungah zannitak in atuahsia ahihi.\nNitaklam 11:10pm hunpawl in pasal kum 32 aphakhin khatin Proton Wira mawtawkhat ahawl laitak in atuahsia ahihi. Mawtaw pen hatsaklua, Lost Control ahih manin, lamzikpi gei ah apo singkungkhat hattak in taihkha hi.\nMawtaw ahawlpa genna ah manlanglua in, bangci bangin taihkha cihzong kaphawk mankei hi. Ka mawtaw amailam ki tankhia in, tumnih kisuah hi ci’n genkhia hi.\nTua mawtaw ahawlpa pen khuasung mipi te huhna tawh mawtawsung panin ki hemkhiathei a, Hospital Tuaran ah Ambulance tawh kipuak in Outpatient Treatment kibawl hi. Anuntakna beilawh liangding in liamna ahuaisialua omlo bilbel cihi.\nMore: Aki mukhollo mawtaw khat hangin Accident piangin lamdang kisa mahmah\nHihvai tawh kisai in palik thunei ahi District police chief Deputy Superintendent Dzulbaharin Ismail zong kidong a, hih thupiangpen amanmah hi ci’n genkhia hi. Mawtaw hizahin asiacip, amailam kitankhia leulauliang dingin ahawlpa asihloh pen alamdang cihding hiphial hi. Sawltak #zomidaily\nPrevious: KLCC gei ah singkung ah abul panin kilongkhia in puk, mi 2 liam\nNext: Photo: Vanleng sungah pasalkhat aguakin tu, Porn Video enkawm


url: =Dimno’ Nu laikhak – 15 :: ZOMI DAILY\nposted on 19 May 2015 at 10:37 am Lomkholna: Article, Paukhankap, TuunlehZua\nLaikhak gelh dingin ka kithawi zel a, buai na tuamtuam tawh hong kipelh toto ahih manin tutung kong laikhak tawm hong zekai kha pian ei! Ka gelhgelh sa among ka tut loh sawm bang om khin liang ei! Bangbang ahizongin i omna tek ah Pasian in hong kem a, cidam ludam in i masuan kalsuan to thei i hih manin Pasian kiang ah lungdam na i ko hi.\nTunung in i lawm Thangkok te nupa kikal buaina omin, tun kikhen nong cih thu kazak ciangin ka lungnuam lo-in Thangkok zong Phone tawh na na hopih ingh. A thu ka kankan ciangin a tawptawp na ah hi ciang dong a tun na uh pen nupa ki-it lua hang mah na hihi. Ciangboih in a Uthangkok ngai lua liangin mun khat peuh pai in ciah hak na khat, zekai na khat peuh nei leh,\nNa zawllui te tawh kimu sim maw?\nKua kiang lam bang na hia? ci-in inn a tun sim in phin den dan hi. A bulpi in bel midang tawh muang mawh den dan aive!\nPasal gina khat, numei picing khat i hih naknak leh zawllui neilo ki om sam lo ding hiven. Nupa pumkhat suah khit ciangin hun bei sa a, zawllui te khawng tawh ki cihcih ding pen hi nawn lo hi. Ahi zongin Thangkok zong lawmnu upmawh dingin om ahih na meel zong lah thei sam khang in mataw!\nDimno’ nu aw, itna zong sihna zah mah in khauh ahi maw!\nItna in hong ki gawm sak in, itna mah in nupa kal, innsung bangkua, pawlpi sung na ngawng hong khenkham zo ahi lam thei gige leng ut ingh. Tukum in Cinpi College kum khat na akah hi ta mah a, Thangkok te nupa hong kigawm kik thei leh hoih ding hiven maw! Hih cibangin hong kikhen suak takpi leh naupang te alawm agual mai ah maimial lua ding uh hive mataw!\nKazak ngei tangthu khat hong gen leng:-\nHun khat lai-in nupa kiteng cil khat meeltheih tanau tengin ansai thupi sim pian khat ah nitak an hong nek pih uh hi. Tua mun ah a lawm limsuiah siam pawl khat, Cartoon sia te, laigelh siam te leh editors pawl khat zong hong pai uh hi. Tua Limsuaih siam te lak ah performer khat zong hong kihel thei hi. Hun hong sawt to pianpian, nek ding dawn ding zu leh sa teng hong nek khit, hong dawn khit tek uh ciangin hong gamlum biaibuai in, ciaknuam hong sa mahmah uh hi.\nTua laitak in laigelh siamte lak pan khat in performer pa’n ama mai a akoih bung sung panin leibeel khat leh ngawng a awh khi khat hong lakhia a,\n“Hih leibeel pen performer pa i a Pu un ama khut tektek tawh a bawl hi a, khi zong tua bangmah in abawl hi.”\n“Leibeel pen tu-in kum (100) val khin ta hi” ci-in gen in mihon lak ah hong vak pih hi.\nMipi te’n zong tua leibeel pen khat khit khat in hong vel keei uh a, khat leh khat a ki gal lot nop na uh tawh bang tawh hong om uh hi. Performer pa zong tua dan in apu khang apa khang pan a lam uh van te a ki thang hih sak gawp amuh ciangin heh lua kisa in amai bang hong san veva liang hi.\nTua laitak in limsuaih siam pa in performer pa kiang ah “ tu-in nang hun hi ding a, hun khempeuh nang hong zeek to in” hong ci hi. Performer pa zong limsuaih siam pa tawi a leibeel hong sutkhia vat in tha khat thu in lei hong den na in hong kitam zan hi.\nAlawm agual teng in lamdang sa-in performer pa lam hong nga ngeingai uh a, thebet khiat bangin agamlum uh hong dai lian hi. Performer pa zong mipi lam hong nga in,\n“Tu nitak Monu leh mopa te adingin kong lah ( performance ) in tu a hi.”\n“Kapu in abawl hih leibeel pen tu-in kum (100) val khin ta hi. Ahi zongin tu-in tua kum (100) a pha khin ka leibeel uh pen na muh bang un ka hehna hangin kitam zan khin ta hi. Kum tul, kum za apha khin a, ni khat ni nih bek apha pan leibeel khat ahi zongin themcik hehna hangin leideen na leng a kisia ziau, abei mang thei, amai mang thei na ahi hi.”\n“Tua bangmah in a kum a kha in ki ngai in, tua khit ciangin kiteng in, inn mun lo-gam tampi i neih khit ciang na ngawn in bangmah ahi lo, na thel no khat, kammal khat peuh hangin heh le hang den a leibeel bangmah in innkuan sung kitam in nupa kikhen na dong apiang theih thu ahi hi. Ni khat ni nih apha pan innkuan zong tua bangmah in piang thei veve hi.”\n“Khut a bawl mah tawh akibang leibeel bangin nih geel lungtuak in na lam uh innkuan pen a kum akha hong pai khit ciang bangmah ahi\ntham lo, kiim leh paam pan khat peuh hazat na tawh hong suttuah na hang ahi a, hehna thelno khat peuh hang ahi zongin leibeel bangin innkuan sukham kei un. Pilvang tak in keem cing un”\n“Hih in tuni no nupa adingin kong piak lungdam na letphuaih hi” hong ci hi.\nDimno’ nu aw, i kiim i paam ah mi tampi tak in hehna thelno khat peuh, kiim leh paam pan khat peuh hazat na, khat peuh suttuah na hang in kum tampi tak alam sa uh innkuan pen leibeel bangin sukham in satzan ziauziau mawk uh a, tu-in bangzah tak bang ki tam khin in, mailam ah bangzah tak aki sattam lai zen tam maw!\nE’n i leibeel hoih tak keem cing in kitam sak kei ni maw, Dimno’ nu!\nPrevious: Ka Pa Nungsangah Hong Kitutpihnate – 1 ~ Hau Za Cin\nNext: Bishop Felix & Fr. Robert tawh Zomi te holimna omding


url: =Singapore ah Zomi Nam Ni - TUNGZANG NEWS\nSingapore ah Zomi Nam Ni\nSia Piang in, "... Penglam in Zomi Nam Ni laplo ahih hang ei Singapore a om Zomi khempeuh in tu nitak nai 8 pan nai 10 i zat ding lap sawm tek ni..." ciin hong to khol ahih manin laploh ding lau in nitak ann ka ne daidai hi...\nBiakinn ka tun ciang Zomi lia leh taang, nu leh pa, a lian a neu kuamah peuh minam puan silh in na kileh ziahziah a, kei zong ka lut phei suakpah hi. Vaidawn Zolia hoih nonote in hong na dawn pah in "Zomi Nam Ni thupha" ciin ka khut hong len uh a, vaimimciim leh niangtui hong lui pah in anne khin phet cilo in ka hawp pah liahliah hi. I khanna ann himawk ahih manin 'gilpi leh sakhau' mah ciin a kinolh theilo himawk hi. Lung lah tai, a kihel peuhmah etlawm, mite lah lawp ahih manin kipat hun ding bekbek kingaklah ta hi. Zopuan vive tawh kizem i muh ciang Yangon University ah Zopuan a design lai khawng uh i lungsim in phawk velval hi!\nKa vaimim nek kawm in ka kim ka pam ka khuadak leh ka gei ah a thacing mahmah numei khat na tu a, melhoih sa pian, lah kua hiam cih theilo, lah hopih pak ngamlo; kua hiding hiam ciin ka etphat kikkik leh ka muh ngeite na hilo a, ka dot pak ding lah makaite omlo ahih manin upmawh nei kawmkawm in ka hopih theih dan ding ka ngaihsun a, ahi zongin a piangthei tuan kei hi. Vaimim hawp khin masasa biakinn sung lut ahih manin ka zawh ma in ka kianga teng na dingto khin uh a, kei zong makaipi lui tawh ka dingkhia khawm uh hi.\nBiakinn sung ka lut ciang Zolia te Vaphual singgah bawm mahmah na bangin na pak ziaizuai uh a, a sam tee zialzial uh tawh, a Zonik leh Zopuan uh etlawm salua in ka khuadak lua kha dek liang hi. Ahi zongin ka tangval nawnloh lam bel ka mangngilh kei hi!\nZomi Innkuan Singapore pastor Sia Piang (Rev. Nang Sawm Piang) kiangah, "Na geia tute kuate hiam, i lasa siamte hiam?" ciin ka dot leh "Hong pai o, hong kimusak ning ei, ....Siamah Cingsan, a lawmpa Sia Thangneu...." "Aw, lasiam Cingsan! Aw, himaw, i mang bang liang e, nang tawh kimu kha ngei dingin kilamen kaang. Lungdam peuhmah ung ei, tuni nong kihel theih uh, Singapore nong zin theih uh..." ka ci samsam a, "Noh om peuh le uh cin, 'Phuitong Heisok pakte san silsial' ding hi, singapore ah zong" ciin ka lungdamna thu leh ka phawk mahmah mana ka pahtawinopna ka pulak hi. Lasiam Lia Cingsan leh Tg. Pauno (tun Lengtong Pauno) peuhmah pen a min uh i neutung pan i theih hi a, Sunday School ah a kisin khalo bek ahi hi. Kiza mun lua, kitheilua, ahih hang a mi taktak kimu ngei nailo. [Ka phawk kik khat bel, mi minthangte pen u, nau, pu, sia kicici manlo amau min tektek tawh kilo tamzaw ahih manin 'lasiam Cingsan maw' ka cih khak demdam zong kamsiamlo hong sak ding nangawn a phawk manlo ka hi tazen hi. Zongeina a theilo, a zang nawnlo hong sa sam ken cia, mate!]\nHun geelna i et leh min kigualsuk tam pian. Hunciam lah 'cingta' ahih hang hun 'kipan nailo'! Ziakai cih pen a kihih baih mahmah, ahih hang ggeina dinga a deihhuailo pen hi, Time Machine (by HG Wells) lah a taktak in kibawl nailo mawk ahih cianga maw.\nAhi zong hun hong kipan taktakta, 'I Topa itna tawh nang kong muak hi' cih la sa in mi khempeuh khutbeng ziahziah, kim leh kianga te tawh kikhutlet, kinuihsan, kimaitai, thupha kipia, kivak kawikawi in lasak a bei ciang eima tutna mun ciat ah kitu kik hi.\nLasiam Khaipi (Banzaal) in "Kua eng tuan ding ihi hiam?" ciin mipi hong phawng ziahziah a, Zomi zong mi tawh kim dinga Sian in hong siam mah hi a, kuamah i eng tuan ding omlo mah hi cih hong phawk zuaizuai hi. Zomi te in kuamah englo a i kalsuan hun ding zong hong musak a, kuamah i enloh nadingin mi neih bang i neih kul, mi zat bang i zat kul, mi hih bang i hih kul cih hong phawksak hi. Tua lam manawh in Zomi khempeuh i taai a, zong i taihat mahmah hi. I kung zong i tung hak kei ding hi. Khawllo, tawpsanlo, dinkhawllo a i pai den ding a thupi pen ahi hi.\nLasiam Cingsan pasal John Thangneu in, "Nihgel Itna" cih la tawh hong hawt kik ziahziah a, khutbenglo a ki om nawnlo himai hi. Nuam deuhdeuh, mipi lah lawp deuhdeuh, ngaklah mahmahte zong hong nai deuhdeuh! Zomi te tangthu sungah a mang ngei nawnlo ding lasiam Cingsan leh Pauno te lungsim ah hong kilang zuaizuai a, tuni in Cingsan bek hong om thei ciin ka lungsim tawng ah ka hawm hiauhuau hi. Ahi zongin a lasak ding ka ngaklah a, a aw ka za nuam a, Aizawl a ka pa Suan Za Thang bangin a damlai in, "Cingsan aw bel a hi hiauhuau khat hi" ciin siam a sak luatna thu a gen den khat hi.\n"Zogam thupha" cih la tawh mipi te hong awih hiauhiau ciang daidide in ki om masa a, ahi zongin i sunga lawpna kisepcip theilo ahih manin mipi in khut kibeng kik ziahziah hi. Amah lasiam Cingsan zahtakna leh a lasiam thupi sakna tawh mipi lungsim hong zo mahmah a, nuam kisa, kisuakta, kisakpih ziahziah hi. Inn ka tun ciang ka angkawi ngaihno Cingpi bangin ka iPhone4S tawh ka lak video en a, "Nang zong la va sa gawp nai ve maw" hong ci liang hi. Ahihloh a, i neu tung pan i ngak tuni a mel kimu pan, a lasak 'LIVE' in kiza kha pan hiven!!\nA ban ah lasiam Thawn Kham in "Zogam Aw" cih la tawh hong zop tak ciang bel mi khempeuh kuamah kidekzo om nawnlo, biakinn sungah kisakpih ziahziah, eima hih theih tek tawh kidiangkhia hita hi. Pa Mang Lian Thang in a namsau tawh hong lam khia a, Pa Pau Khan Khup in a Liando Thangho lamkhuang hong beng in, makaipi pan kipan Zolia, Zotaang te a tu om nawnlo in lamgui a kisai hita mai hi. Lasiam Thawn Kham in zong tua banga a lasak a kisakpih, a kilampih a tam muh mahmah ding uphuailo hi.\nTua manin tu nitak in Zomi hih thupi a, nuam a, kilawp a, hun bei theikei leh kici hi.\nAhi zongin hun leh nai in hong ngaklo ahih manin zan nai 11 a cin tak ciang bel aam mahmah taleng biakinn kongpi kikhak ding hita ahih manin, "Mai kum ciang Zomi Nam Ni ah kimu kik ni maw" ciin utlo pipi in MANGPHA ka kikhak phot uh hi. Inn ka tun ciang ka video lak khempeuh ka zi in en a, "Nang zong lasiamte tawh va lam khawm nai ve maw" hong ci a, "he" ka ci hi. Nuam kisa, ki aam ciat hi. Kum khat khatvei bek hong tung himawk hiven maw!\n"Zomi leh... " cih thugenna limci mahmah ZIS makaipipa Pu Hang Khan Lian in a gen khit ciangin Pasian kiangah Zomi te adingin mipi in thungetna kinei a, Sia Khampi' in Topa Thupha Piakna tawh hunte hong hialbawlta hi. Group photo kilak sungin anuaia la hong kikhah a, lungsim ah thaksuak den hi:\nZomi mipil misiamte hong pia a,\nA hoihna damtui bang hong luan a,\nTopa hoihna Zomi'n pak bang tawita.\nMaikum 2013, February 20 ni ciang kimu kik ni.


url: =Malaysia, Jalan Kuching datsisai ah gamdangmi khat ii mawtaw ki satsakgawp :: ZOMI DAILY\nposted on 22 September 2017 at 6:30 pm Lomkholna: Malaysia, News, Sawltak, World\nMalaysia, Kuala Lumpur, Jalan Kuching aom datsi thunna Petrol Station khatah kum 67 aphakhin British Citizen khat ii a mawtaw ki satsakgawp cih theStar pan kiza hi. Tua British gammi papen Michael Plascow kici a, Malaysian Permanent Resident khatzong ahihi.\nZanni Thursday nitaklam 6:30pm hunpawl in Jalan Kuching aom Petrol Station ah datsi thunding in apailaitak amai aom Motorycyle khat Horn tumkha cihi. Horn tumzong agin angaihlua hilo a, damdam in atum “lightly sounded” cihi.\nTualeh ama mawtaw sungah datsi thundingin Credit Card Machine maingatsa in adinlaitak tua Horn atumkhak khangno nihte’n thakhatthu in amawtaw Windows teng siktawn tawh satzan sakgawp uhhi.\nHun tawmcik sungin mawtaw Windows teng avekin satzan sakgawp uh a, tuakhit ciangin tua British gammipa khutvan in zahpih ciamnuihbawl in taikhia vingveng uhhi.\nA gamtatna uh lungkim mahmah, gualzo kisa mahmahsa in Motorycle tawh taikhia vingveng uhhi ci’n tua British gammi pa’n genkhia hi.\nTua British gammi Michael Plascow pen Malaysia gamsung ah Design Company khat anei hi a, hihbang in amawtaw aki bawlsiatsak pen haigamtat samahmah hi. Hih gamsung ah lungmuanna om kasakei a, ka lauthawngvat mahmah hi. Lamdang salua in keizong ka tusuk a, kagei aom te’n dawnding Drink hongpia uh a, tuakhit ciangin Police te kasam hi ci’n genkhia hi.\nAhi zongin Police te’n CCTV panin tua Motorycle pen hoihtak ki mutheilo, Number Plate zong kicianlo, Quality sianglolua cihsan sawnsawn uhhi.\nTuaban ah British pa’nzong a Phone tawh Motorcycle azaih himahleh hoihtak in zaihmanlo ahih manin, kicianlo sianglo sawnsawn hi.\nAki suksiatsak mawtaw pen Land Rover khat hi a, Windows avekin satzan uh ahih manin, asiatna sumbeizah akituat ciangin RM5000 bang beiding cihi.\nMalaysia gamsung ah ka omzawh kum 25 hikhinta a, abeisa in hihbangin in gitloh gamtatna, bawlsiatna ka thuakngei kei hi ci’n genbeh hi. Michael Plascow pen Malaysian gammi numei khattawh akiteeng hi a, ta 4 nei in, Malaysia gamsung ah aomsuaksuak ahihi.\nKawmbulak cihlah hilo, Petrol Station zizen ah hihbang in kibawlsiatna aomding in ngaihsun kha ngei hetkeng, za zong za ngeikeng, bangbang hileh khuasung koikoi ah mitpil in, kidopding athu mahmah himawk ei ci’n genkhia hi.\nRelated: Puteek mawtawhawl khatin Brake sikding, Accelerator sikkhial in Store sung lutsuak\nMalaysia ah gamdangmi limlim pen zawhthawhbawl, simmawhbawl uh cih kilang mahmah hi. Mawtaw lamzikpi tungah mawtawhawl, Motorcycle hawlte’nzong lampi thukhun zuihetlo uh a, Horn ki tumsanleh hehmahmah sawnsawn uhhi. Sawltak #zomidaily\nPrevious: Sih kohna leh Dahpihna: Pa Nang Khai (kum 43, Pumva khua)\nNext: Hong Kong khuasung ah Citybus khat tuahsia in mi 3 si, 20 val liam\nGambup kilemna maban (Union Peace Process -21st Century Panglong)


url: =Kalsuan sim in ~ Dimno’ Pa :: ZOMI DAILY\nposted on 16 January 2016 at 9:43 pm UTC+9:30 Lomkholna: Article, Paukhankap\nZingsang Alarm hong gin valval kabilkha ah kaza a, ihmut suak lai pipi in kamit kahak leh khua ana vak ding na hita hi. Kong vang panin nitang ka mu a, ‘Nitak lum in zingsang ciangin a tho kik nawn lo mi tampi om na pi-in, kua in kei hong phon kik se-a, kua in kei hongcingh sese hiam! Zan khuamai in avak khialkhial pul natna panin kua in hong keem a, migilo te khutlum panin kua’n hong hon khia hiam!’ ci-in ka lungngai a, “ Kua in a sungpan a apiang a ta mangngilh ding ahi hiam, amangngilh kha phial zongin ken kong mangngilh kei ding hi,” ci-a kam hongciam i biak Pasian min kaphat hi.\nTho to-in awng pai-in, zun katha hi. Ka vaiman ciangin hanawt in kamai kaphiat a, limlangh mai ah ka ki-et kawm in kasam ka hiat hi. Ka lutung ah samkang khat ana om lam kamu hi. ‘Nuh aw kei aw…ka luzaang a sam zangkhat na ngawng keima ut thu in a bawl thei lolah kahi tah a! Daileng in zun nuamtak a kathak theih bek na ngawn ka lungdam lamding zong kaphawk kei tah! Zun tha thei lo-in tawm cikvei sung kazun a siip na ngawng ka gim mahmah lam kaphawk kik hi. Zingsang khuavak hongmu sak kik in, kaci pumpi zanni a mah bangin nong kepsak, zun nuamtak hong thasak in, dai nuamtak nong len sak theih aw… Topa hoih si cia maw!’ “ Nong itna a kiciang tan hi leh kei hongban kei si’n teh maw Topa,” ci-in i biak Pasian min kaphat hi.\nTazisa ( breakfast ) ne kawm in bus kaman hi. Bus tungpan in kagaal ka-et leh ka gaal ah zato innpi kamu hi. ‘Nisim in zato ah mi ahi citam kinken na himawk veh e leh…An ne thei lo, tuidawn thei lo, lupna tung bek a aom mi tampitak te lak ah kei sese aw ka-om na piandang si ee! Anlim- tui lim ne zote, sum nei sum haute bek a cidam ding hi leh aw, kei aw-ei koi lai ah kaom tam! Kua in damna hong pia in, koi pan in ka ankam limna te hong pai hiam! Kua in thahat na hong guan a, koi pan in ngah ka hi hiam,’ ci-in ka lungngai a,Topa bekmah kamu hi.“Gen siam thei hi leng nong itna thu leitung bup ah gennuam ingh,” ci-in hong keem i biak Pasian min kaphat hi.\nTawlngak hun ding nangawn omlo zahphial in na kasem a, sun annek tawlngak sung in Internet tu-in Zonet, Tongsan, Zomi Daily cih te kasim hi. Mun tawmtawm gam tuamtuam ah huihpi nung, zingling, gal kido, memcim, tuikhang…cih a kipan leitung siatna tampi, luahuai na tampitak kasim kha hi. Kadip kua in kakiim kapaam kanunghei a bangmah patuah huaina om sam lo hi. ‘ Huihsia guahsia in hong ngawk kha lo-in, a lauhuai zingling leh thauvui thautang mai pan in hong keem in, a muanhuaina mun ah kei nong koih,’ ci-in Topa tung lungdam kako a,“Topa aw …nong phawk tham dingin kei in bang hi-a, ka innkuan pih te-in bang hilel ahiam,” ci-in hong it i biak Pasian min kaphat hi.\nNitak khuamui kuan in inn katung kik hi. Khua-ul tawh kidim in tawmvei katawlngak khit ciangin kisil dingin ka kithawi hi. Tuibuk sungpan in kadeih zahzah in tui ka kibuak a, ka tawl hongdam pah hi. ‘Khua-ul tawh kaci pumpi tuam in, kisil nuam mahmah taleng kei ut thu tawh hong kisil sak lo, deih zahzah in tui ka kibuak theih lohna mun ah kaom lai hun, nuamtak zong lum thei loin siklup sain lum in lup khit ciangin kigeek lua in katat theih nawn loh hun te ka mitkha ah hong suak datdat hi’.‘ Innlum sung ah nuam tak in hong omsak in ka ut hun in zunbuuk pai in, ka dangkeu hunhun in tui nong dawn sak theih, nuamtak in tawlngak hun tuni in nong ngah sak,’ ci-in lungdam ka ko kawm in abeisa hunkhat lai kaphawk kik a, “ Mite in kei hong en khial in, hong tel khial tase mah leh Nang bek mah hi teh Topa, hongtel khial ngei lo, hong en khial ngei lo,” ci-in i biak Pasian min kaphat hi.\nKisil kaman ciangin gilkial khin ta ahih manin an ne dingin ka kithawi hi. Pasian kiangah lungdam thu hici bangin ka ko hi.‘Topa aw nisim ka kham khop ding an nong piak ka lungdam hi. Anlim mahmah nongpiak man in lungdam ing,’ ka ci hi. ‘Dahna tawh hong kipelh sak in, zuum leh hiam panin nong dal a; siat theihna pan hong cing in, dahna khitui tawh ankuang hong uum sak lo-in, a luahhuai mi gilo te khut sung pan nong kep khit ciang, daihna leh lungnop na tawh an nong nek sak lungdam zen sing,’ ci-in lungdam thu ka gen a,“Topa aw namit nauta bangin kei nong kep zen, nong itna piangdan diak, tumdang diak sa’ng,” ci-in i biak Pasian min kaphat hi.\nZankim gam hong dai ta-in lum dingin ka lupna tung ka zuan hi. Nikhat sung ka gamtatna teng ka lunggai kik a kalung kim mahmah hi. Ihmu dingin ka ki thawi diaidiai a, ‘ Pasian in a gina lo pen, mawhnei te lak ah amawh nei pen, kei leltak hong it in; ka ihmut sungin kagei ah hong cing in, zingsang ka khanlawh ciang zong itna khut tawh hong len a; tuk leh khal, phalbi kikhel mah leh hong itna zing nisuak peel mawh bangin thak tawn tung in ki khel hun cih aom ngeih loh lawmlawm,’ ci-in ka lunggeel a “Topa nangmah Pasian a kong neih khak mah hampha kisa pen ing! Nangbang hong it dingdang om kei… Nangbang Pasian dang om kei! Nang mah lo tawh kamai kalkhat na nawng suan zo kengh! Nang mah lo tawh kamit phiat ding na ngawn phia thei kengh, Nang mah lo tawh ka khutme nangngawn tangsak thei kei! Nong piak thupha hangin lungdam ingh! Kalsuan Sim In hong tonpih in lenden in,’ ci-in lungdam ka koih khit ciangin ka ihmut lam kaphawk nawn kei hi!\nPrevious: Malaysia gamsung ah ISIS migilo khat thau tawh kiman\nNext: Laisiangtho khat, Labu khat ~ Rev. Gin Khan Nang


url: =Sathau Biing Khat | Storacles | Bible Universe\nElisha in akhangmoi meigongnu lungkham-in aom mu hi. Akhangham kamsangpa khephungah kidenna-in thuum hi, “Ka leibatna pa hong pai-in ka tapa nihte asila dingin hong laksak sawm hi!” Tua numeinu a pasal in leiba tampi tawh sihsan vat hi. Laisiangtho hunlai-in, leibapa in aleibat aloh zawh kei leh abatnate in avan teng khempeuh laksak thei, a tate uh zong leiba tangin la thei hi (Job 24:9). Elisha in a lungkham mahmah nupinu kiangah, “Na inn sungah bang nei na hiam?” ci-in dong hi. “Na nasemnu in sathau biing khat cih simloh inn sungah bangmah dang neilo hi,” a ci hi. A leibatnapa tungah a neihsa avan manpha teng themthem in piapia iin, aneihsa teng beita a, a tapa nih leh a sathau biing khat bek aom lai hi. Olive thau pen a kitangsam penpen-a kingaihsun hi-a, meivak, satsakna, anhuanna, leh damna dinga kizang ahi hi. Elisha in meigongnu leh a tapate kiangah na vengte kiang pai unla beel hawm aom zahzah va kawm unla hong ciahpih un. Kong kikhakkhum unla beel hawm tengah na sathau biing neu uh sungsuk un ci hi. Elisha sawl bangin hih uha, nalamdang hong piang hi. Inn sunga beel hawm teng adim dongin sathau biing neu sunga sathau hong luangluang hi! “Tun bang cih ding ka hi uh hiam?” ci-in amoi nupinu in kamsangpa dong hi. “Pai in, sathau zuak inla na leibate loh in. A om lai teng tawh nang leh na tapate na nungta thei ding uh hi,” a ci hi. Hih nupinu leh a tapate Elisha omna pan hong paikhia uha, nalamdang sathau hangin lungdam mahmah iin suakta uh hi. Topa in hehpihna neilo leibatnapa ahi Satan kiang pan hong suaktasak nuam hi. A tuamvilvel Ama sathau tawh na haii hong dimletsak ciangin nalamdang hong piang ding hi.\nSawltak Tangthu 9:15. Ahi zongin Topa in Ananias kiangah, “Gentail mite, kumpite, leh Israel mite tungah keima min a kitheisak ding, keima na a sem dingin __________ ka hih manin ama kiangah va pai in. Samuel Masa 16:13. Tua ciangin Samuel in a sathau biing sunga sathau la-in a sanggamte laizangah amah sathau a nilh hi. Tua ni-a kipanin Topa' kha in khauhtakin David hong uk hi. Tua ciangin Samuel dingin Ramah-ah a ciah hi.\nPhawk Ding: Pasian in beelseekpa hi a eite in tungman bang ih hihi ci-in Laisiangtho in hong hilh hi (Jeremiah 18:1-6; Romans 9:20, 21). Mi khempeuh ngimna om-a hong kibawl ahi hi. Laisiangtho sungbup ah sathau pen Pasian Khasiangtho limciing ahi hi. Ih lung sungah a hong taang Pasian Khasiangtho koici banga hong taang hiam cih lahna dingin a siangtho olive thau pen Hebia te biakinn sungah ataang dingin kivak paisuak hi. Pasian in a mite Ama Khasiangtho tawh akidim dinguh lunggulh hi (Joel 2:28).\nSawltak Tangthu 5:3, 4. Peter in, “Ananias aw, bang hangin Satan' thu-in gamta a, na lo zuak man sumte pawlkhat kem simin, Kha Siangtho khem na hi hiam? 4Tua lo na zuakma-in nangma-a' hi a, na __________ ciangin a sum zong nangma-a' mah ahi hi. Tua hinapi-in bang hangin tua bangin gamtat ding ngaihsun peuhmah na hi hiam? Mite a khem hiloin Pasian a khem na hi hi,” a ci hi. Efesa 4:30. Ni khat ni ciangin Pasian in note hong tatkhiat taktakna ding thu a ciantakin hong lahna leh Pasian' neihsa na hihna uh hong ciamtehna-in Kha Siangtho hong pia ahih manin, tua Pasian' Kha Siangtho na dahsak kei un.\nPhawk Ding: Peter in agenna ah, Khasiangtho khemna in Pasian khemna ci hi. Tua thamlo-in, Zeisu in Pa min, Tapa min, Khasiangtho min tawh na tuiphum un ci hi (Matthew 28:19, 20), tua manin, Khasiangtho pen thumgawm Pasian lakah khat hi, Pa leh Tapa tawh kiza kim hi. Laisiangtho in Khasiangtho kidahsak thei hici ahih manin Khasiangtho in ngaihsutna nei hi. Amah pen lungsim pumpi neilo hilo hi. Laisiangtho sungah Khasiangtho pen hehnempa, Anungta Khasiangtho, thumaan Kha, Topa Kha, Pasian Kha sagih leh Kha hi ci in gen hi. Hih thu teng in lungsim pumpi nei ahihna hong lak hi.\nJohan 16:13. Tua ahih manin thuman hong lak ding Kha Siangtho hong tun' ciangin thu khempeuh a manin hong hilh ding hi. Ama __________ thu hong gen ding hilo a, ama tungah a kigen thute leh a hong tungding thute a hong gen ding ahi hi. Johan 14:26. Ahi zongin Pa in keima tangin a hong sawl ding Huhpa Kha Siangtho a hong tun' ciangin note tungah thu khempeuh hong hilh ding a, note tungah ka hong gensa thu khempeuh zong hong phawksakkik ding hi.\nPhawk Ding: Zeisu in note tawh ka hong omkhawm tawntung ding hi ci-a hong kamciam pen Khasiangtho pumpi (the person of Holy Spirit) tungtawnin eite tawh ih sungah hong om khawm hi (John 14:17).\nPhawk Ding: Khasiangtho langpan-a gensiatna in langpanna khat hiziau lo a, thumaan thutak nial paisuak a, atawpna ah Pasian deihna anial a suak hi (Hebrews 10:26, 27). Mi khat in Khasiangtho hilhna olmawh lo-in anial niloh leh Khasiangtho aw azak nonloh zah dongin a khentel theihna khuak keugaw hi. Tua manin abawl mawhna “amai theilo mawhna” abawl hangin acil lai bangin lunghimawhna om nonlo-a lau thei nonlo hi.\nPhawk Ding: Ih nuntaakna sungah Khasiangtho hong pai ciangin silpiak tuamtuam hong keng hi. Mi khempeuh ngah silpiak kibang lo hi (1 Corinthians 12: 29-31). Laisiangtho in Kha tawh kidim a thupitna hong bulphuh zelzel hi. Zeisu in John 3:5 sunga hong hilhna ah: “tui le Kha tawh suak kik lote peuhmah Pasian gamah a lut thei kei ding hi.”ci hi. Adah huai ah, Khasiangtho leh Ama sep pen kitelkhial zel hi. Pawlkhat te in Khasiangtho pen lungsim pumpi neilo vang khat hiziau in hilh uh hi. Adangte in a nisim nuntaakna vuah Khasiangtho hilhna nial uha, adangte leuleu in Khasiangtho tawh kidim khempeuh kamtuam pau thei ding hi ci-in hilh uh hi.\nPhawk Ding: Christian pawlpi masa te hunlai-in zong kampau silpiak (kamtuam) pen ana buaipih uh leh a kithutuah lohna khat mah uh ahih manin hih ih lesson sungah Laisiangtho in bangci bangin khalam silpiak thu hong gen hiam cih limsin diak ding hihang.\nPhawk Ding: Laisiangtho sunga “kamtuam”cih pen mihingte “kampau” cihna hi. Zeisu’ nungzuite ciim iin apil uh hangin a tamzaw in laitan neilo uh hi. Tua manin Leitung bupah lungdamna thu apuak theih nadingun Zeisu in a lamdang silpiak ahi asin ngeiloh uh namdang te kampau pau theihna pia dingin kamciam hi.\nSawltak Tangthu 2:1. __________ ni hong tun' ciangin Jesuh a um mi khempeuh mun khatah kikhawm uh hi. Sawltak Tangthu 2:4. Amaute khempeuh Kha Siangtho tawh kidim uh a, tua Kha in minam dangte' pau tawh amaute a pau theisak hi.\nPhawk Ding: Pentecost pen Judah te in paisan pawi khit ni 50 na ah abawl uh pawi hi. Biakpiakna pia dingin leitung bup aom Judah te in Jerusalem zuan ciat uh hi. Nungzuite in tua mite pianpih pau tawh lungdamna thu a hawpsawn theih nadingun Pasian in Ama Khasiangtho tungtawnin kampau siamna silpiak pia hi. A um mi khempeuh in azak uh lungdamna thuthak a gam ciat vuah puak sawn uh hi.\nPhawk Ding: Pawlkhat in kampau silpiak (kamtuam) cih pen “van pau” bangin ngaihsun uha Pasian ahih kei leh kamphen silpiak a ngah te bek ii theih dingin tuat kha uh hi. Laisiangtho in kitel takin hong lak-a nungzuite leh thugen angai khempeuh in bang thu kigen cih theih uha—“Pasian nalamdang bawlte” agen uh hi, ci uh hi. Laisiangtho sungah kamtuam pauna kipia nam thum bek om hi. Khat ih gen khin hi; tun adang nihte akician zaw-in ensuk ni.\nSawltak Tangthu 10:44. Tua bangin Peter in thu a hilh laitakin tua thuhilhna a ngai mite khempeuh tungah Kha Siangtho hong tungsuk hi. Sawltak Tangthu 10:46. Bang hang hiam cih leh amaute in pau lamdang pau-in Pasian' liatna a __________ uh amau bil mahmah tawh a za uh hi. Tua ciangin Peter in\nPhawk Ding: Cornelius pen Italy galkap mang khat hi-a (Sawltaakte 10:1) Peter pen Judah mi hi-in Aramaic kampau pau ahi hi. Leitung ta-angthu in hong gen mah bangin, Rome te inn sunga nasem ding pen leitung mun tuamtuam pan hithei hi. Tua manin hih kikhopna ah pau kibat lohna om hi.\nPhawk Ding: Paul pen mipil mahmah leh pau zong nam tampi tak apau thei Pasian nasem khualzin kawikawi khat ahi hi (1 Corinthians 14:18). Ephet khua a mi 12 te tungah Khasiangtho a tun ciangin kamsanna thu gen uha Paul leh Luke in nidanga a theih ngeiloh uh kampau hinapi tel uh hi.\nKorin Masa 14:9. Tua mah bangin na thugenna uh kammal kitel sinsen kei leh kua in note' thugen theithei ding ahi hiam? Na thugen uh huihlakah a maimang suak lel ding hi. Korin Masa 14:19. Ahi ta zongin pawlpite' biak kikhopna sungah pau lamdang kam tul sawm bang ka pau sangin midangte' __________ dingin a theihding uh kammal nga bek ka pauzaw ding hi.\nPhawk Ding: Paul in kamtuam (kampau) cih pen khat leh khat kiho nading ahih kei leh thumaan thutak hilh nadinga zat ding hi ci-in hong gen kikkik hi. Laisiangtho akigelh cil Greek kammal-in “akitheilo” cih kammal neilo uh hi, ahih hangin lailetkhia te in tua hun laitak-a mi a tamzaw te adinga gamdang kampau hi ci-in hong letkhia uh hi. Corintu pawlpi (biakinn) ah minam kibang lo tampi kikhawm khawm uh hi a, khat veivei ciangin pawlpi mite in amau kampau ciat uh tawh thungen, teci pang, leh thugenna te hong neih uh ciangin pawlkhat tadingin akitheilo kampau suak hi. Tua manin Paul in mi a tamzaw in atheih kei-a kamphen ding aom kei leh dai takin om hen ci hi ( 1 Corinthians 14: 28). Eite in zong midangte in atel loh ding uh kamtuam (kampau) tawh thugenna, thungetna cih te ih neih loh ding cihna ahi hi.\nPiancilna 11:7. Hong pai un, amaute khatlekhat' thugen a kitheih lohna dingun eite paisukin amau' kampau va __________ ni,” a ci hi. Piancilna 11:9. Tua ahih ciangin a min Babel kici hi. Bang hang hiam cih leh Topa in tua munah leitung khempeuh' kampau __________ hi. Tua lai mun panin Topa in leitung khempeuhah amaute a thehthang hi.\nPhawk Ding: Babel tausang pen leitung khempeuh pau kilamdanna hong piankhiatna ahi hi. Hebrew kam iin Babel leh Babylon cih pen, “babel,” hi-a akhiatna “buaigawp-akitello” cihna ahi hi. Mangmuhna 18 sungah Pasian in Ama mite khalam Babylon pan a pusuak dingin samkhia hi. Khalam Babylon ii zat gamtatna khat in akitello kamtuam (kampau) zatna ahi hi.\nJohan 14:15-17. Tua ciangin Jesuh in, “Kei na hong it uh leh ka thupiakte zong na zui ding uh hi. 16Keimah in Pa kiangah ka ngen ding a, note tawh a __________ tawntung dingin Thuman a hong lak Kha Siangtho, note hong Huhpa ding a hong pia ding hi. 17Leitung mite in tua Kha Siangtho mu theilo, thei theilo uh ahih manin sang theilo ding uh hi. Ahi zongin note sungah tua Kha Siangtho hong omding ahih manin note in na thei ding uh hi. Sawltak Tangthu 5:32. Hih thute thei-in teci a pangte pen ko sawltakte bek hiloin Kha Siangtho tawh zong ka hi uh a, tua Kha Siangtho pen amah a um mite tungah Pasian in a khongin a piak ahi hi,” ci-in a dawngkik uh hi.\nPhawk Ding: Pasian thukhamte man ding anial mite sungah avanglian mahmah Khasiangtho teeng theilo hi.\nKorin Masa 14:4, 5. Pau lamdang a paute pen amau mahmah a phattuamna dingin a pau hi a, Pasian' thu a hilhte ahih leh pawlpi' phattuamna dingin nasem ahi hi. 5Note khempeuh pau lamdang na pautheih ding uh kong __________ hangin Pasian' thu hilh ding siamna na neihding uh ka hong __________zaw hi. Pawlpi in phattuamna a ngahtheihna dingin note lakah a khiatna a genthei pah ding om ahih kei buang leh, pau lamdang a paute sangin Pasian' thu a hilhte a lianzaw ahi hi. Korin Masa 14:12. Note in zong Kha Siangtho' hong piak siamnate deih belin nei na hih manun pawlpi-a' dingin phattuamna taktak a piangsak ding siamnate mah nget belin na nei ta un.\nPhawk Ding: Paul in kitel takin agen in ah, kamtuam ngahna sangin genkholhna ngahna nakpi in hoih zaw hi ci-a tu-in mi pawlkhat te leuleu in Khasiangtho tawh kidim khempeuh in kamtuam pau thei ding hi ci-in hilh uh hi. Laisiangtho sunga Kha (Khasiangtho) tawh kidimna thu ettheih ding 25 val aom lakah, thum vei bek pen kampau (kamtuam) tawh kisai hi. Laisiangtho Thak sunga bu 14 agelh Paul in Corintu Masa sung bekah kamtuam thu na gen hi. Laisiangtho Thak bu 27 lakah kamtuam pau cih thu siksan ding thum bek om hi.\nSawltak Tangthu 1:8. Ahi zongin note tungah Kha Siangtho hong tun' ciangin vangliatna tawh na kidim ding uh a, Jerusalem khuasung, Judea gamsung, Samaria gamsung, leh leimong dongin note in keima thu na gen ding uh hi,” ci-in a dawng hi. Sawltak Tangthu 4:31. Tua bangin thu a nget khit uh ciangin amaute' kikhopna mun hong __________ hi. Amaute khempeuh Kha Siangtho tawh kidim uh a, hang takin Pasian' thu gen ding a kipan uh hi.\nPhawk Ding: Teci ih pan nadingin Pasian in Ama Khasiangtho tawh hong dim hi.\nPhawk Ding: Eite in mi khat pen Khasiangtho tawh kituiphumna ngah hi Kha (Khasingtho) silpiakte tungtawn hilo hi ih ci hi, ahih hangin Kha (Khasiangtho) gahte in: itna, lungnopna, kilemna, thuakzawhna, citna, hoihna, upna, migitna le pumpi ukzawhnate ahi hi (Galatians 5:22, 23).\nPhawk Ding: Zeisu in akiteh theilo Kha a neih mah bangin eite in zong Pasian in ih beel (lungsim) hong dip nadingin ngen thei hihang, ahizongin eite in Pasian tungah ih lungsim khempeuh apna tawh eimah leh eimah ih kihawmsak nop ding kisam masa hi.


url: =Lai ka gelh ciangin (1) ~ T. Sawmlian :: ZOMI DAILY\nLai ka gelh ciangin (1) ~ T. Sawmlian\nposted on 7 July 2020 at 1:43 pm Lomkholna: Article, Sawmlian\nA gen hi lo, a gelh a ka gelh ciangin, laigelhzia ka zat pawlkhat anuaia bang ahi hi.\n1. Khat sanga tamzaw: English mah bangin Zomite in lai i gelh ciangin khat sanga tamzawte pen kizomsak hi hang. English ah ‘village’ a cih ciang ‘khua’ cihna hi a, ‘villages’ a cih ciangin khat sanga tamzaw gen ahih manin ‘khuate’ hi suk pah hi. I zatzia kibang, amau ‘village s, boy s, girl s’ ci ngei lo uh ahih manin ken zong ‘khua te’ ka ci ngei kei hi. Englishte aa ahih mana zui hizaw loin, i zatzia kibang hi a, amau mah bangin ken zong khen sese lo hi ing.\n2. ‘in’ tawh kisai: Thupiakna/sawlna/ngetna ahih a, a ban a om nawn kei leh ‘in’ pen ka tuamdinsak hi. ‘Na va sem in’ cih ciang nasem dingin kisawl hi. ‘Na semin va kuan in’ cih ciangin sawlna mah ahih hangin a sa pen zomin a nung a pen tuam ding a, sim ciangin a masazaw pen a gin niamin, a nunung pen a gin khauh hi. “Amah dingto-in tapa kiangah pai-in, van lei dingin, ‘Pai in’ ci-in a sawl hi” ci-in ka gelh hi. Vowel nih a kizop ciangin a sim nopna dingin hyphen (-) mun pawlkhat ah ka zang hi.\n3. Laimal gol leh neu: Thugelh kipatna khempeuh ah laimal gol tawh ka pan a, khawlna (fullstop) khit, thu ka gelh kik ciangin laimal gol ka zang hi. Mi thugen ka gen sawn ding ciangin zong ka zang hi. Gtna. “Thangpu in, ‘Ka lungdam mahmah hi’ ci hi,” ciin ka gelh hi.\n4. Fullstop: Utna mun peuh ah ka koih kei a, Pa. Thangpu, Upa. Khualkhek ci-in ka gelh ngei kei hi. Ahi zongin Tg. Liankip, Rev. Suantawng ci-in ka gelh hi. Bang hang hiam cih leh Tg. pen ‘Tang’ kitomlak hi a, Rev. pen ‘Reverend’ kitomlak ahi hi. Pi, Pu, Pa, Lia, cihte pen a kitomlak hi lo, kim khin ahih manin Pu Khekno, Lia Cingkuak ciin ka gelh hi.\n5. Kammal kizom leh khen: English bangin gawm leh khendan kibang a kizat theih nailoh hangin, nakpi takin ka hanciam hi. “Katanumeinakhoihkeiin” cih pen – (a) “Ka tanu, mei na khoih kei in,” (b) “Ka ta, numei na khoih kei in,” (c) “Ka ta numei, na khoih kei in,” cih ciangin (a)ah, a tanu kiangah mei khoih lo dingin hilh cihna hi; (b) ah, a ta kiangah numei khoih lo ding hilh hi; (c)ah, ama tanu pen mi khat kiangah khoih lo dingin hilh hi. Tua ci bangin gawm leh khenin a gennop kilamdangsak ahih manin tuate ngaihsun kawmin gelh-in gawmin ka khen zel hi.\n6. ‘zaw’ leh ‘pen’: ‘Hoih’ cihin ‘hoihzaw’ cih leh ‘hoihpen’ cih nei hi; pil, pilzaw, pilpen, cih bangin. Tua ahih manin tua bang gen uangnate ah ka zom hi. “A hoihzaw a om sam hangin, a hoihpen mah tel zawk ding hi” cih bangin ka zang hi. “Thangpu pen migi hi,” cih ciang ka zom kei a, “A khut zaw mahmah hi” ka cih ciangin ka zom ngei kei hi.\n7. ‘in’ leh ‘pen’: “Thangkuak in Lianpi tapa hi,” ciin ka gelh ngei kei a, “Thangkuak pen Lianpi tapa hi” ka ci hi. “Thangkuak in Lianpi it mahmah hi” ka ci leuleu hi.\n8. ‘ki’: ‘Ki’ pen mathuap ahih manin vasa nam khat leh gamsate lu a om ki a gen ka hih kei buang leh mathuapin ka zang hi. ‘Kiniamkhiat, kiphasak, kihua’ cih bangin ka zang a, “Tukum lo lamah ki tam mahmah hi” ci-in lo a vasa nam khat a tamna thu ka gen hi. “Gamsa tampi in ki nei hi” ka cih ciangin gamsate pumpi a om ahi ‘ki’ ka genna hi a, ka zom kei hi.\n9. Te Dim, Lam Ka, Lai Tui, Zo Mi, Eng Lish, ci-in ka gelh ngei kei a, Tedim, Lamka, Laitui, Zomi, English, ci-in ka gelh hi. Min bel amau zatzia leh ngeina, a neite deihna [hi a ka theih] zuiin ka gelhsak zel hi.\n10. Uang genna kammal nih kizomte ka zom hi. “Hoih mahmah, hoih lo semsem, lian toto” cih bangin ka gelh hi.\n11. ‘aw’ leh ‘o’: “Aw” pen a ginsau khempeuh ah ka zang a, a gin tom leh ‘ou’ gin khempeuh ah ‘o’ ka zang hi. “Gam laka zawng i zon leh kizongsang thei a, kizawnlawh thei mawk a, kizawnzawn lehang zong kizong man lo thei hi. Moh themkhat nein awng lehang, i otna hangin i gawl gol gawp thei mawk hi” cih bangin ka zang hi.\n12. ‘ah’ tawh kisai bel zatzia kician ka nei kei a, min (noun) peuhmah ah zom loin, a dangte ah a maiate tawh zom lehang a piang thei diam, a hoih diam cih ngaihsun ing… Nang e? T. Sawmlian Thomte\nPrevious: Sian anglai ah HD ~ Sia Do Khup\nNext: Lai ka gelh ciangin (2) ~ T. Sawmlian\nKhaici vawh veve


url: =A. Kawlgam GDP manlang tak in khangto ding Ericsson genkhia\nKawlgam sung kizop na leh thu kizak na manlang semsem khangto semsem ding in muhkhiat na Ericsson company pan in theikhia ta ahihi. Adiak in gamsung GDP (Gross Domestic Product) zong kum sawtlo in khang khia to mahmah ding in muh kholhna nei uh ahihi. Gamsung mimal sep khiatna dinmun 1.5% pan in 1.9% ah khangto ding ahi cih Ericsson Myanmar Manager Mr. Jan Wassenius in gen khia ahihi.\nB. Gunpi tung' meter150 asau khau za'ang khat tung ah' Denis Josselin\nPiantit ( French) gam sung Seine gunpi tung ah meter 150 asau khau za'ang khat kikhung tungah 6 Apr 2014 ni in Mr Denis Josselin kici min neipa lampai ahihi. Mipi muh in Laulo, Hangsan na, Cihtakna kisam hi cih lah na in khau zui in lampai na lak khia ahihi. Leitung ah minthan na gual zawhna anei mite in ama hih na adiktaktak mun ah alaulo ahansan acitak mi te ahihi cihi.\nC. Kawlmi te khutsiamna abawl vante amasa pen USA ah lah na kinei ding\nKawlmi nam te khutsiam na kum zalom 500 leh 800 kikal hunsung akibawl aluah suksuk uh khutsiam natawh bawl miliim te USA gam New York khuapi Metropolitan inn pi sungah 14 April - 27 July 2014 hun sung lahna nei ding uh ahihi. Tua ban ah kumzalom 700 leh 900 kikal hun a, khut siamna te zong lah na nei ding uh ahihi. Kawlte khutsiam natawh kum 21 hun ah kibawl liimte lak ah Zogam pan in Laipian Pau Cin Hau leh Pi Pha Man te, liim zong kihel hi a, Tedim khuapi Siangsawn veng ah kikoih ahihi.\nD.Rwanda gam ah mi 800000 kithat na kum 20 cih phawkna kibawl\nAfrica Rwanda gam ah abeisa kum 20 hun lai in minam bei maimang sak na ding in namneu minam 800000 kithat ngei ahihi. Namneu na bei tuanlo in ki phawk na kibawl toto a, tu in kum 20 cingta ahihi. Rwanda gam Kigali khuapi Amahora Stadium ah pham sa te phawkna bawl uh a, UN Makaipi Ban Ki Moon kihel ahihi. 1994 kum in Rwanda kumpi vanleng tuahsia in kiat huhua leh asih na hang in Huutu minam te in ni zakhat hunsungin Tutsi minam te tulzagiat (800000) nam bei sak nopna in tualthat na nei ngei uh ahihi. Tual kithatna Phawk tawng tungna meivakpi bawl in Amahora tualpi ah ni 100 sung mei vak ding uh ahihi.\nE.UWSA leh RCSS,SSA te kikap\nKawlgam sung singtang mualtung mi thau tawite lak ah apawl cing pen UWSA Wa galkap leh RCSS,SSA Shan galkap te kikap dih dih uh ahihi. Anih tuak un kumpi galkap te tawh kikap nawnloh ding thu ciam nei khin satuak uh ahihi. A kikap na ahang in Tanlwin gun paang Khamh khuk tawh na mun ah Wa te ki kemcing ding galhung galdal ding apai na mun pan in kisai tuah kha uh ahihi. Tua pan in ahunhun ki kidona om toto ahihi.\nF. Leitungbup huam minam makai ding omlo\nMarch 30 pan 10 April kawlgam sung mimal kisim na hun sung ah kumpi piak code nei khin sa alungkim Zomi sung ah them khat om ahihi. Tua te in Khuano code, Saizang code, Zo code, Siyin, Teizang code sung ahihi. Hi namke code tawh leitungah minam ki makaihna ahuamkhin zolo ahihi. Tua ban ah Khuano mi nam ni, Siyin minam ni, Saizang minam ni, Zo minam ni , Teizang minam ni cih dan ahuampi kimakiah na ding om theilo ahihi. Makai ding kuamah omlo ahihi. Zomi Nam Ni , Zomi Nampi huam ki makaih na tawh kipaipai zaw ahihi cih damdam in innlam om Papi thual teltei zawdiak te in thei tel panpan uh ahihi cihi.\n11/7/2016 10:22:55 pm\n11/9/2016 02:50:03 am\nI have never read about " Thuthak Tomkim king" but in this blog writer is sharing very interesting information related to him. He has shared some pictures of his army as well which is looking very active. But this content is written in hindi language so guys translate it into English to understand it easily.


url: =Zawng Thu ~ Thu Tatuam (Siyin News)\nFriday, April 03, 2015 Pathian Thiamsa No comments\nZawng sia nam 264 in kikhen ahihang New World le Old World ci'n khenpi nam nii kisua hi.\nAmerica ate sia New World hi in, Asia le Africa ate sia Old World ci'n kiciamte hi. Asia le Africa ate in prehensile tails akici thingkung tungah akikhaihsuk thei na mei sau nei ngawl in, ngawibul nei hi. America zawngte in ngawibul nei ngawl hi.\nPygmy marmoset akicite sia ano bel nam hi aa, letmat 5 sang in ounces 4 bekma ngit hi. A lian bel te sian mandrill hi in, Kg 35 (pound 77) ngit aa, pi 3 sang hi.\nZawngna banla bek ne hi ngawl in, lungno, awmtaal nganhing pawlkhat, thingngaa, thingmu , paak, vacimtui le mom zongh ne hi.\nZawng atamzaw sia mualtung thingkung tungah taa in atatna munh ah ngei tatak ma om hi. Ahonpui in a omte sia mangte in "missions", "tribes", "troops", "cartload" ci aa, khat le khat kihung in, ahat bel sia alampui hongsuak aa, apui (anu) om theampo sia ama ii zi hisiat hi.\nNau aneidan nam khat le nam khat kibang ngawl hi, Rehesus namte sia ni tha 5 sung nau pai aa, Baaboonte in Tha 6 paai in, Chimps te in tha 7 paai ci'n San Jose State University pan ciamte hi. Kum 5 bangh pha le apicingsa zawng khat in kiciamte aa, kumh 25-35 bangh nungta uh hi.\nZawngkuupui (Apes) sia maangkaangte in zawng in sim ngawl hi.\nOld World zawngte in hatang 32 nei in, New World zawngte in hatang 36 nei hi.


url: =Bangkok ah kum 62 papikhat mawtaw tawh inndawl 4 Floor pan kia in silo :: ZOMI DAILY\nBangkok ah kum 62 papikhat mawtaw tawh inndawl 4 Floor pan kia in silo\nposted on 12 November 2017 at 12:41 am Lomkholna: News, Sawltak, Thailand, World\nThailand, Bangkok khuasung aom mawtaw koihna inntung inndawl 4th Floor panin papi khatin mawtaw hawlkhiakha in silo bilbel cih The Nation News pan kiza hi. Tua mawtawhawl papipa pen kum 62 aphakhin khat ahihi.\nThai Police te genkhiatna ah Saturday zingsanglam 10:30am hunpawl in thupiang ci a, Soi Phai Singto off Rama IV Road aom Car Park Building khatpan in akiasuk ahihi.\nAkiasuk mawtaw pen SUV mawtaw namte Isuzu MU-7 Model hi a, Crown Property Bureau Building sung aom Car Park ii inndawl 4th Floor panin akiasuk ahihi.\nAnuai ah amailam tawh leilak tusuk cihi. Mawtaw hawlpa ii aminpen Anukul Wannasuk kici a, mawtaw tawh akiatsukna hangin alu bokgawp hi. Ahi zongin tualo adang bangmah liamgawpna cihbang ngahlo bilbel hi.\nMawtaw tawh akiatsuk, anuai atuksuk teng avekin kaphawk ci a, First Aid te’n akisamteng semin, Thep Tharin Hospital ah puaksuak uhhi.\nPolice te’n athu akankhiatna ah hih papipa in mawtaw pen a Gear khialkha hiding ci uhhi. Back Gear tawh mawtaw anungkin dingpen khialkha in, amai ah thakhatthu in taisuak a, aki umna teng taihkhia in akiasuk hiding ci uhhi. Sawltak #zomidaily\nPrevious: ZAM Thupuak :: 12 November 2017 (Dahpihna: Nu Kam Sian Dim (Kum 45, Heilei)\nNext: Philippines numei kum 12 aphapankhat awle in petin mangthangcip\nTuimui khua ah akithat Pa Gin Sian Siam (kum 34) vai Update ~ Rkhai Neu


url: =Malaysia gamsung ah 2017 kumsung gamdangmi 47,092 kiman :: ZOMI DAILY\nposted on 11 January 2018 at 9:12 am UTC+9:30 Lomkholna: Malaysia, News, Sawltak, World\nMalaysia gamsung ah abeisa 2017 kumsung in Immigration Department te’n Permit kician neilo gamdangmi “illegal immigrant” amatkhiat uh akigawm in mi 47,092 pha cih Bernama te’n pulakkhia uhhi. Tua akimante lakah naupang “Children” akigawm in 885 kihel hi.\nNaupang mat athuak tepen angek mahmah asuakcil nikhat aphapan zong kihel uh a, tualo adangte pen kum 12 nuaisiah vive ahi uhhi.\nImmigration Director-general Datuk Seri Mustafar Ali in agenna ah 2017 kumsung Malaysia gambup ah akigawm in Operasi 16,208 vei kibawl a, gamdangmi “Foreign Migrants” akigawm in mi 188,884 te thusitna kinei cihi. Tualak panin mi 47,092 te aki mansuak ahihi.\nAkiman te lakah mi 33,079 tepen pasal hi uh a, numei pen akigawm in 13,128 ahihi. Naupang kumcinglo, kum 12 nuaisiah akiman tepen pawlkhat anu apa te’n Malaysia gamsung ah hong lutpih uh hi a, ahi zongin atamzaw pen Malaysia gamsung panin asuak cihi.\nGamdangmi nasem “illegal workers” te bekthamlo, tuate nasep aguan Boss “Employers” zong akigawm in mi 1,257 kiman hi. Tuate pen Permit neilo te nasemin azat, acialkhak manin akiman uh ahihi. Tua akiman Boss 1,257 te lakah 80% pen thu kibawlkhin a, adang 20% tepen thusitna thuakding in akisepsan laitak ahihi.\nImmigration Director-general in agenna ah hihbangin Malaysia gamsung ah Operasi bawlkawikawi in, Permit neilo te akimatna pen gamsungah buaina aomloh nading, Security ahoih nading lunggulhna hi ci’n genkhia hi.\nGamdangmi honglutsim te tungpan in natna hoihlo tuamtuamzong gamsungah honglutthei, kilawhthei ahih manin, tuahang inzong gamdangmi Permit neilo te aki limsit mahmah ahihi. Tua ahih manin Immigration Department in Operasi pen ahunhun in kibawl totolai dinghi ci’n genkhia hi. Sawltak #zomidaily\nPrevious: Mimal muibutna aading tawhtang ahi P/PC kikhaikimna\nNext: The ruach (wind/spirit)


url: =ZAM Thupuak :: 07 September 2014 :: ZOMI DAILY\nZAM Thupuak :: 07 September 2014\nposted on 6 September 2014 at 10:45 am Lomkholna: News, Newsletter, Refugee, ZAM, Zomi\nUNHCR-RST (Fraud Case) leh kipawlna makaite kimuh khopna\nSeptember 5 ni-in UN Conference ah UNHCR-RST (Fraud Case) vai kipawlna makaite sun 11am pan 12pm ciang kimuh khopna om leuleu thei hi. RST panin Micheal Wells leh alawmte numei khat hong kihel uh hi.\nInvestigation Team ah mi 7 pha uh a, ni khat in mi 1 in case 6-8 ciang zothei ci uh hi. Fraud Case vekpi lakah 45% in amau leh amau khial ung ci-in hong kigen uh ci hi. Fraud Case vekpi lakah 45% pen nahilo kik ci uh hi. Fraud Case atuak vekpi lakah 8% pen gam thumna paithei nawnlo dingin laipia or a file uh gam thumna paina ding panin ka dokkhia uh ci uh hi.\nHih Fraud Case atuakte lakah a daantuak zah ding/asawttan ding pen case khat le khat kibanglo in kha 6 pan 18 sung kikal sawtthei ci uh hi. Min kitaihte sungah a kitaih pih dangte a pailoh uh ciangin adangte ading te vai tampi zekai tuam hi ci uh hi. April 1, 2014 nipan April 1, 2015 kikal sung apailo te a case uh ki dokkh iat sak ding ci lai uh hi. Kuateng hih Fraud Case sung kihel kha cih theihna dingin a list a kinget hangin “thusim” hi ci-in kipawlna te hong piakhia ngamlo uh hi. Hih Fraud Case ah kihel ding a ki ummawh khempeuh in a manlang thei penpenin hong kipulak un ci uh hi. Laikhakna ding mlslufrd@unhcr.org\nTheihding: Hihvai tawh kisai atuak kha te’n zum na paima in nang sang thu leh la athei zaw te zum na lutma in dotsawm hamtang in. Alemloh teh nadot kik kawikawi hang akhiatna om nawnlo ding hi.\nUNHCR-CDU te ZAM zumpi ah honghawh\nUNHCR-CDU panin kum simin aneih ngeiden ahi kipawlna zumte hawhna September 05, ni zingsang nai 9am pan 10:15am ciang ZAM zumpi ah Bristocia leh Patrick honghawh thei uh hi.\nNisim ZAM sepna ah member bangzah nei? Bang zah UN ngahkhin bangzah in ngah nailo? Cidamna vai, mat le hen vai, ZSM vai, numei kipawlna vai, sang vai, nasep zonsak vai, ICMC tawh shelter vai, Zomi nam ni vai, Khuado vai, Tune Insurance vai, Zomi Cup leh Zomi League vai leh mipi tawh kizopna Thupuak vai leh Zomi pawlpi list 34 teng hoih takin update kipia kik thei hi.\nZAM nasepna te tangzai peuhmah leh kicing mahmah ahih manin hong pakta mahmah ing. Nasep hoih sem nahih manun ciimtaklo in han-ciamin hong semzom suak un ci-in tha hongpia hi.\nUNHCR Education Team te nasepzia: Atheihhuai thu leh theihloh a phamawh thu\nMin leh panmun\nNiaz Ahmad – Programme Officer\nMimi Zarina Azmin – Education Associate\nFairuz Alia Jamaluddin – Sr. Education Assistant\nLim Jia Ying – Sr. Education Assistant\nChong Yin Wei – Sr. Education Field Assistant\nAnnora Ong – Education Database Assistant\nTina Chetouni – Intern\nJeong Euiryeong – Intern\nHih anuai a na en in\nMalaysia gam sungah Refugee leh Asylum-seekers kigawm sangnaupang kum 18 nuaisiah pen kum 2014 June kha bei lamin 30,849 pha\nkhin hi. Tua lakah Pasal pen 16,910 pha a, Numei pen 13,939 pha hi.\nKum 6 pan kum17 kikaal naupang sang kah thei 15,565 (Pasal-9,074, Numei-6,491) pha uh hi napi Primary level kah thei ding naupang 9,210 (kum 9 pan 13 kikal) lak panin 4,552 (49%) bek sang kah uh hi. Secondary level kah thei ding naupang 6,355 (kum 14 pan 17 kikal) lak panin 864 (14%) bek sangkah uh hi. Lungkham huai hilo hiam?\nEducation Strategy 2012-2016 (Education tawh kisai vaihawmna)\nHih Education Strategy pen 1951 kum a Refugee vai khawmpi neihna hun sungah Rights tawh a kituak thei pen dingin a kibawl khia a hihi. Ngimna bulpi in ahih leh mi khempeuh in, azawng a hau deidan lo in, siamna (Education) ngah kim thei ding cih thu ahihi. Hih ngimna pen UNHCR te vaihawm Millennium Development Goals lak aa khat ahihi.\nMalaysia gam sunga Refugee leh Asylum-seekers sangnaupangte koi munah sangkah uh hiam?\nMalaysia gam sungah Community Learning Centres (CLCs) 120 om hi.\nTua teng lakah Centres 9 pen anuai a kipawlna thupi 5 teng in huh in van tawntung uh hi.\nBuddhist Tzu-Chi in sang thum huh in van hi.\nDignity for Children Foundation in sang 1 huh in van hi.\nMalaysian Social Research Institute in zong huh hi.\nInternational Soroptimist Club, Johor in zong sang 2 huh in van hi.\nFGN Penang & Klang in zong sang 2 mah huh in van uh hi.\nA cianlai centres 111 teng pen Minam kipawlna, NGOs, Biakna leh Pawlpite’n lenin kalsuan pih hi.\nEducation pan 2014 ading tupna\nKum 2014 sungin hih Education team te’n sepkhiat loh pelmawh nam 5 kiguan uh hi:\nSangnaupang minkhumna sungah naupang a tam thei pen in a min uh akhumna dingun tangko khia ding.\nDatabase tawh kisai sakin khangto sak semsem ding.\nEducation centres om teng limtak encik in uk ding, Evaluation zong bawl tangtang ding.\nCentres tenga laikisim khempeuh kibang kim sak ding.\nSangsia te tintan kahsak hamtang ding.\nUNHCR in Refugee sangte bangci huh in panpih uh hiam?\nKumpi leh kipawlna tuamtuam tawh a kipawl theihna ding un palai sep sak.\nEducation Centres om teng kithuhual taka sep khop theihna ding vaihawmpih.\nSangnaupangte khantoh theihna ding activities tuamtuam vaihawm sak in huhna pia uh hi.\nLimtak encik uh a, a kisam bangin huh in panpih uh hi.\nReport kician takin bawl sak uh hi.\nSangnaupangte khantohna ding a kivaihawmte koici bangin UNHCR in huh in panpih hiam?\nCommunity Learning Centres te kizoppih kipawlna lian 5 teng sumtha tawh huh uh hi.\nCentres 60 tengah Volunteers 300 kiim vaihawm sak uh hi.\nSangsia 200 kiim khasum piaksak uh hi.\nSang i kisap laibu, Uniform, thungkuah, meiphelhna cih teng mawk piak uh hi.\nSanginnsap, laiphi cianga kisam teng khempeuh, vaksuk vaktohna sum bei teng siksak uh hi.\nSangsia teng Training kahsak in a sumbei teng sik uh hi.\nUNHCR Education Team te’n bang hangin Refugee naupangte hizah ciangin hong buaipih uh hiam?\nRefugee naupangte’n kumpi sangah leh laiphina cihte ah mun ngah ngiatlo uh hi.\nKumpi in Refugee sangte License pialo uh hi.\nRefugee sangnaupangte kumpi in theihpihna Certification pialo uh hi.\nSangsia sem teng pen laitan Background kician nei tamlo uh hi.\nSangnaupangte aa dingin vaksuk vaktohna ah lamkal lungmuan huailo hi.\nSang sunga kisin teng a kibat theihna dingin hanciampih kul hi.\nSangnaupangte aa dingin kimawlna leh lungsim navaak thei sak namte tamlo hi.\nSanginn sapna, vanzat tuamtuam leh Sangsia te khasum ding piaksak den kul hi.\nAugust 21 ni UNHCR-EDU tawh meetingna teng hi.\nMalaysia gamsung gambel naupang sangkah thei ding leh kahthei zah\nSangkah thei ding leh kahthei zah 2012 2013 2014 June % khangzah\nKum (6-17) kikal gambel naupang sangkah thei ding 10,449 14,849 15,565 5,116 (49%)\nKum (6-17) kikal gambel naupang sangkah thei zah 2,758 (26%) 4,784 (32%) 5,459 (35%) 2,701 (98%)\nKum (6-13) kikal gambel naupangPrimary sangkah thei ding 6,295 (60%) 8,744 (53%) 9,210 (59%) 2,915 (46%)\nKum (6-13) kikal gambel naupangPrimary sangkah thei zah 2,457 (39%) 4,138 (47%) 4,552 (49%) 2,095 (85%)\nKum (14-17) kikal gambel naupang Secondary sangkah thei ding 4,154 (40%) 6,105 (89%) 6,355 (41%) 2,201 (53%)\nKum (14-17) kikal gambel naupang Secondary sangkah thei zah 301 (7%) 646 (11%) 864 (14%) 563 (87%)\nZOMI LEAGUE August 31, 2014 Results pulakna\n6 31.08.2014 07:30-09:00 LIANDO B ZAC 3 0 ZCA\n7. 31.08.2014 07:30-09:00 THANGHO A MLPP 2 2 ZCF (Canaan)\n8. 31.08.2014 09:10-10:40 LIANDO B ZCCM St. Mary 1 3 EBC\n9. 31.08.2014 09:10-10:40 THANGHO A ZCCM St. Francis 6 1 Agape Puchong\nZOMI LEAGUE 2014 maikal September 14 ni kilawmtatna kimawl ding pawlpite\n14. 14.09.2014 07:30-09:00 LIANDO B ZCCM St. Joseph ZCA\n15. 14.09.2014 07:30-09:00 THANGHO B ZCCM St. Mary ZAC\n16. 14.09.2014 09:10-10:40 LIANDO B EBC CMF\n17. 14.09.2014 09:10-10:40 THANGHO A ZCF (Canaan) MMC\nOpen EMIS Tintan\nUNHCR-EDU tupna khat ahi Database sinna ah ZEC sang pawl khat panin tintan kikah thei hi.\nEnglish Retreat Workshop\nUNHCR-EDU makaihna tawh gambel sangte laihilh zia ding leh Manglai zatzia ding August 22-24 ni sung zingsang nai 8am pan 5pm ciang ni 3 sung kinei thei-in letmat piakna zong neipah uh hi.\nPa Dal Muan (Kawlpi) September 1 ni-in Sungai buloh zatopi ah kibuai pih laitak.\nPa Lian Khual (Tualzang) te innkuan kumpi Lahwahkah zumpi (JPN) ah September 2 ni-in naungeklai kilaksak.\nPa Pau Suan Mung (Anlangh) September 3 ni-in Ampang zatopi ah kibuaipih.\nTg. Sian Mang (Vangteh) September 4 ni-in Klang zato lum kibuaipih.\nMangpi (Tanzang) Klang zatopi ah kibuaipih.\nLangh Thang (Tuivial) Ampang zatopi ah ki buaipih.\nThang Sian Sang (Tuitawh) August 31 ni-in Dawangi palik zum ah ki buaipih.\nThang Suan Muang (Tuithang) leh Pau Kim Khai (Mualkawi) September 1 ni-in Dangwangi palik zumah ki buaipih.\nCing Za No (Cikha) September 2 ni-in Tanah Mera camp ah ki buaipih.\nTun Khan Kim (Singunau) September 3 ni-in Langkap Camp ah ki buaipih.\nPau Boih (Kaptel) September 5 ni-in ki buaipih.\nTha Sing (Laaitui) September 4 ni-in Dangwangi CID te phone tawh kiho sakin suakta thei.\nMuan Tuang (Kaptel), Esther Donnu (Tuizang-ACR Card tawi) August 31 ni-in Dangwangi palik zum pan kitan khia.\nKap Mang (Sim Suangzang), Tuang Zam Khai (Khuadam) September 2 ni-in Dangwangi palik zum pan kitan khia.\nTua teng banah mi kiman 4 te phone tawh ho in suakta sak.\nCin Sawm Khai (Heilei) September 1 ni-in ACTS ah kibuai pih.\nThawn Sawm Khai (Pyidawtha) September 1 ni-in ACTS ah kibuai pih.\nPau Khan Khual (Anlangh) September 2 leh 3 ni-in HKL zato ah ki buaipih.\nThang Sian Lian (Kaptel) September 4 ni-in HKL zato ah ki buaipih.\nPau Huai Cing (Singunau) September 4 ni-in Malaca zato ah kiveh hi.\nTukal UNHCR-OPI zumpi ah body numbat a kipuak teng: Bukit Jalil Lockup panin a om mi 5, Semunyih camp a om mi 7, Pakanana Camp a om mi 8.\nTerengganu thong panin September 3 ni-in thongkhia mimal 72 hong suakta thei uh hi. Zum pan kibuaipih pawl khat zong hong suakta thei ahih manin ki lungdam pih mahmah hi.\nNa tangthu hoihtak ciamteh suak in\nNa UN tangthu pen gam thumna na lentheih ciang bek kimang ding hilo a, gam thumna na tunkhit teh na zumvai khempeuh ah hong kidong toto lai ding hi. Green Card leh Citizen na siauhna ah tua na tangthu mah hong ki dong toto lai ding ahih manin hoihtak ciamteh in.\nAtheikha na om uh leh hehpihna tawh hong zasak un\nThang Khua Suan (Tuilangh) khuami Tamu a teng pen Kawlgam panin hong tungthak hi-in Penang panin May 30, 2014 ni-in Palik te’n manin a puakna thong laih kawikawi ahih manin tu laitak a omna mun kithei zonawnlo ahih manin thong pan a hong suakta ten na theih khak zenzen uh leh hehpihna tawh a sanggampa Nang Lian Mang 016 321 3709 tungah hong zasak un. Lungdam.\nBiakna Pawlpi pan:\nChrist Mission Fellowship RM200\nMalaysia Laipian Pasian Pawlpi RM200\nManaa Zomi Christian Church RM200\nRawang Zomi Innkuan RM200\nZion United Pentecostal Church RM200\nZomi Adventist Church RM200\nZomi Catholic Community Malaysia RM200\nZomi Christian Assembly RM200\nZomi Christian Fellowship-Kajang RM200\nZomi Christian Fellowship-Kota Damansara RM200\nZomi Ebenezer Malaysia RM200\nHehpihna tawh hongkanpih un\nKansau khuami sanggampaLam Deih(kum 34)in a omna Sri Kuching Kansau Innpi panin September 03, 2014 ni sun nai 11am pawlin vakkhia in tuciang dong atunna, aomna kitheilo ahih manin Zomi akua mapeuh in hehpihna tawh nong kanpihna dingin huhna kongngen uh hi. Amu kha na om uh leh ZAM ahih kei leh Sia Ci Pau016 359 2048hong zasak un. Kansau Innpi Malaysia\n(1) Zomi to English Dictionary RM50\n(4) Kawllai Siangtho RM30\nHa suan nuam, Ha phop nuam, Ha bot nuam, Ha sawpsiang nuam, Ha bawlnuam te khempeuh in Ha Siavuan Sia Kai tawh na kizom un. Ph. 011 2763 6516\nTune Insurance kilei thei\nTUNE Insurance te September 10 (Wednesday) ni Chinese Assembly Hall ah kileithei leuleu ding a, ZAM hall ah kalkik ciangin hongpai ding uh hi.\nUN Card kimu\nZa Neih Thang UNHCR Ref. 791-13C13274 anei pa’n ZAM zumah hong la in.\nHihmunte napel hamtang un\nPalikte mat ding na ut kei leh anuai a munteng napai ciangin kidawm in ahih theih leh pai kei zaw le teh. Kotaraya, Mydin mai, Pasar Seni, Pudu Plaza leh Maluri Station.\nSia Joseph Tuangpu (016 254 4093)na hopih un\nMang Khup Tuang (Gamlai) pen tulaitak Semunyih Camp ah om hi. Amah a thei khaten leh a sanggamte’n ama thu kicing takin na theih beh nop uleh Sia Tuangpu na hopih un.\nUNHCR-EST nasep zonsakna panin KLIA2 ansai a sem ding numei UN ngahsa pau tawmtawm ciang a thei numei 10 kinawh deih.\nUNHCR-EST nasep zonsakna mah panin Johor Bahru KFC leh Kuantan KFC sai a sem dingin Zomi citak mi kideih behlai hi. Alunglut khempeuh ZAM zumpi ah na min sazian uh hong piapia un. Alunglutte kizopna ding: Mangpu 019 510 6413\nNang Lian Mang (Tuilangh) in tukal Thupuak ading RM50 tawh ma hongpang ahih manin lungdam ihko hi.\nZAM Hall pen Session khat (nai 4 sung) RM200 ki lading a, nai 4 khitciang azatbehtoh nopleh naikhat RM50 ki lading hi. Aki zangthei vanteng: Aircon, Tutphah 150, Sound System, Drum Set 1, Wired Mic 1, Wireless Mic 2, Usher Counter leh adang tuamtuam.\nZAM zumpi ah ih ngeina Zopuan leh vante ki leithei hi. Aki ngahthei van te: Zopuan: a bantawng leh a bansau (pasal), Zoniik nam tuamtuam (numei), Puandum, Zodial, Zodial naikhau (silk), Puanlaisan, Tanghciin, Khephiau, Zokhi, Zolukhu, Zothungkuah etc. Dotbehnop aom leh ~ Ngaih Hau 010 823 0571\nNo 1, Jalan Pahang, 53000\nUSA lengding te tentan kahna\nF& B Business Park,\n18 Jalan Metro Pudu 2,\nFraser Business Park, Jalan Pudu, 55100 KL\nAustralia lengding te tentan kahna\nA 14-6, Menara Atlas Plaza Pantai\nJalan Pantai, Rharu 59200 KL, Ph. 03-9235 5431\nZAM Zumpi Address\n155A, Jalan Maharajalela,\nOffice Tel: 03-2142 6659/03-9226 1926\nHotline: 016 293 9027\nZAM zumah VCD/DVD khui kingah teng\n2. Pahtan Ni\n4. Laizom (VC Mang)\n4. Sakmel Hoih\n5. Phatna La ZBC\n6. Vanglian Sisan No. 3\n7. Nang Ka Zaila\n8. A Tamzaan Lungtang\n9. Anopdan Film\n10. China Jubilee (Praise & Worship)\n11. Itna Vanglian Hi (Stephen Vocal Band)\nZu hoih bel om kei naven, ahizongin tuhun ciangin zu bawlte’n helpih tuamtuam nei uh ahihman in lauhuai mahmah hi. Tua zu adawn kha te’n gilnat luatna, sungpai natna, lutang nat luatna, mit khuamuh kitel lohna, sungnim luaksuak ,huih diik hamsa sakna, sihbup theihna cihte ngah thei uh hi. Hih a tunga ih gelh natna te na neih leh na zu dawn hang hi thei ahih manin nawh takin na omna tawh a ki naipen Zato zuanpah inla, kivel sak in. Hithei hileh Zu dawn kei leng hoih pen pen hi.(Selangor Health Department)\nLungkhamna leh dahna cihte pen a ngeina hi. Koi pan hong kipan cih kan ding hi hang. ih tuahsa leh ih thuak khakte tung tawn in Depression kingah thei hi. Innkuanpihte, zi te pasalte hng nutasiatna hang hi thei, nasep kician neih lohna hang zong hi thei, nasep silbawlna ah upmawh zah in a senpy loh man zong hi thei,sum-leh-pai kicing neih loh man zong hi thei, cinant lunatna hang zong hi thei,hong huh hong panpih ding a om loh man zong hi thei, ei leh ei ih kinuseekna hang zong hi thei, ngaihnutna maan lo ih neihna hang zong hi thei, ihmut theih lohna hang zong hi thei, zu leh zatui zatna hang zong hi thei, kuama’n hong thusim lohna hang zong hi thei hi. A tunga ih gen thu teng hangin lungkhamna leh dahna a thuak ih hihi. Ahi zongin hih depression pen a om den hi lo a, a om thei zel bek ahihi. Depression ih cih pen numei sung sangin paslte sung ah tawm zaw a, zang khial lehang ih nuntakna naleng bei lawh thei hi.\nDepression ih ngah ciangin bangci kidal ding?\nA masa penin ihmut cimsak ding thupi hi. Ihmut cim peuh leh ih ngaihsutna leh ih tha mahmah zong hong hat pah lel hi. Lungsim daisak hithiat ding. A haksa thute ngaihsunsun selo ding, a dahhuai thute ngaihsutloh ding thupi hi. Nisim in cidamna ding an bek ne ding, tui bek dawn ding. Gilvah sak ding cihna hi. Lungkham man leh dah man lel in zatui leh khamtehih zu tungah kinga pahpah lo ding. Na lunglut kei phial zongin kipawlna te ah lut in sep leh bawl omte huh in mapang ding. Tua mi tawh na kithuahna hangin a beisa a na thuaklah teng mangngilh zo pan ding hi teh. Na innkuanpih te tawh, na lawm na gualte tawh kikhawl ding, nang bek om ngei lo ding cihna hi. Pasian nasem siate a hizong in thudot theih mipilte tawh kikop ding, thu dong ding, tha hong pia thei te bek tawh kithuah ding cihna hi, tua hileh na lungsim nuam ding hi. Nisim thungen ding, siavuante hong zatui piakte zong ahun hun in ne ding, dawn ding. Hih pen thupi mahmah hi.\nDepression (Lungkhamna dahna) ngahte ading kibawlna nam thumte:\nCounseling:dan, gamtat luhek zia ding, genpih ding.\nPsychotherapy:Kithuahpihna, hopihna leh hilhna tawh hoih sak sawm ding.\nMedication:, zaha tawh kibawl hamtang ding.\nDepression a neite bangci huh ding?\nLungkhamna Dahna (Depression)natna nam khat mah ahih maninoihtak bawl masak kul hi. Tua dan mite pen thapia ding, hehnem ding hi hang. A hoihtuam theih kei leh zato paipih pih ding hi hang bang hang hiam cih leh amah pen cina mah ahih manin itna takpi tawh thapia den thei le hang hoih hi. Neu bawllo ding, ciamnuih bawllo ding, hoih takin ho ding hi hang. Amah tawh kikhawl ding, ki-thuah ding, ho tangtang ding, khangno lakah kihel pih ding, kipawlna te ah lutpih ding, om khong saklo ding, hun awng ahauh luat leh a ngaihsutna pai khial suak ding hi. Tua ahihman in kikholhpih den zawh ding thupi hi.\nAugust 30 ni-in ZAM hall ah REMEDI vai-in TUNE Insurance te hong pai uh a, mimal kigawm vekpi 345 in lei thei uh hi. Alei khempeuh Insurance Card pia pahpah uh hi. REMEDIHealth Insurancepen ei Malaysia gam sunga om Refugee leh Asylum Seeker te zat theih dingaUNHCRlehTUNEte pang khawm a kibawl ahi hi. December 31, 2014 beima limlim mikim in neihloh phamawh ding khat a ngaihsut ahi hi.\nTUNE Insurance leite phattuamna ngah theihte\nZatopi sungah Room saapna/om man ni 25 acin dong aman hong piak sak,\nCina gimte kituam kepna (Intensive care Unit) ah om man ni 12 acin dong piak sak,\nZatopi sunga vanzat teng leh Service man khempeuh hong sik sak,\nKi-atna sunga lut man,\nKi-atna sumbei teng,\nNat khaamna zatui bei man teng,\nZato lup laitak Siavuante’n nisim avil man (ni 25 acin dong),\nZato lup laitak Specialist te thudotna man bei teng (ni 27 acin dong),\nZato mawtaw zatna sum bei teng.\n(Theih ding thu: A tunga 1-9 dong pen mimal ahih leh RM10,000 ciang siksak ding a, innkuan (mimal behlap omlo) ahih leh RM12,000 ciang siksak ding hi. Zato lupman pen Third Class rate tawh hi dinga, zankhat giah man RM 60 sang tamzawlo ding cihna hi.)\nKum 18 tungsiah mimal lutman RM 120.\nInnkuan ahih leh member 5 ciang bek hi dinghi, nulehpa sim loh tate pen kum 18 nuai hi limlim ding.\nInnkuan 5 khit banah kum 18 nuailam behlap nop a neih uleh mimal khat ciangin RM 20 ta piak kul ding hi.\nNi 15 pan kum 64 kikal teng hih Tune Insurance ah lut thei uh hi. Kum 70 aphak dong kumsim renew kul hi.\nInsurance lei ni a kipan ni 60 sung na Insurance pen nungta nai lo dinga, ahizongin natna tuamvilvel na tuak khak zenzen leh hong ki panpih veve ding hi.\nZato inndei a tam mante nasap leh Company in 20% bek hong siksak ding hi.\nSum beizah Company panin lakkik ding na neih leh ni 30 sung ngetna lai Company ah na piak hamtang kul a, ni 30 aval khit leh Company in na ngetna lai hong nawlkhin sak thei hi.\nTUNE Insurance in ahuam khakloh teng:\nVun laih man, zang muuk at man, mit vel man, mit limlangh leina sumbei teng Company in siklo hi.\nHa bawlna sum bei zong siklo hi.\nMimal a zato siamah tuam zatna man a kilawh theih natna (AIDS) hanga hun sawtpi kep tuam a kulte kepna man sum bei teng zong siksaklo hi.\nKhamtheih zatui zangte, zukhamte, leh natna lungno dalna dinga zatui kisut man bei teng zong siklo hi.\nKhankhiat pih natna/mibat zawh lohna hanga zato ah at kulte sumbei zah zong siklo hi.\nNau sia, nupi naupaai, naupaai at loh a suakzo lote, nau kiatsakna, leh pasal numei tawh om khop theih lohna hanga zatui zaha tawh kepna sumbei teng zong siklo hi.\nLung hihmawh mana zato ah kivel sakna (Zato lup kullo), X-ray bawlna sum beite zong siksaklo hi.\nAmah leh amah kithatte, apil a hai hitaleh ama pumpi a bawlsia a sih ding a sawmte zong hih Insuarance in huamlo hi.\nGal kidona munah a liamte, khuasung buaina sungah kihel a liamte, kumpi tungah lungkimlohna lahna hanga liam thuakte etc kikep man zong siklo hi.\nHuih siangtholo diik khakna, nuclear guu thuaklah a cina te kepna sumbei zong siklo hi.\nNa pumpi sunga om na khat peuhpeuh cinate tungah piak sawn na sawm leh na kikepna sumbei teng hih Insurance na lei zenzen hangin hong kisiklo ding hi.\nIhmut theih lohna hanga kiveelsakna sumbei teng leh, a uang lua a naksiatna hanga zato tunna sumbei teng zong siklo hi.\nZato na lupna khan sungah zatuizaha sim loh adang TV, Phone, radio etc…hanga sumbei teng hong siksaklo ding hi.\nA lauhuai leh a haivai kimawlna sungah na kihelna hangin natna liamna bang lo khat na tuah leh na kikepna sumbei teng hong sik lo ding hi.\nVanleng sap zong mi tangpi zat ngeite a hih leh bek hong sik dinga, Private flying tawh kisai sumbei company in hong piaksaklo ding hi.\nLungsim paikhial theite,hun a nei theite kepna sumbei zong siklo hi.\nZahmawh khekna sumbei zong siklo hi.\nUNHCR-Personal Accident Insurance Scheme\n(Hih aa dingin MYR 11.50 bek piakkul hi)\nKamsiatna tawh deihloh pen natuah khak zenzen leh anuai a bangin hong kihuh ding hi.\n1. Sihna na tuak leh MYR 23,000.\n2. Khantawn a mi bang zo nawn lo ding na hih leh MYR 23,000.\n3. Kum khat sung zatui zaha tawh kikepna ding MYR 2,000 ciang.\n4. Na innkuanpihte ngah ding2,000.\nAnuai a ih pulakteng hih Insurance in huamlo hi\nZukham ankham, khamteih guihtheih tawh a kidiahte.\nMi khutlum tawh sihna.\nMi khat ii hehna khutlum khat laithuak khakna.\nGal kidona/Khualum lelh mana natna/huih nin diik khakna/ama pumpi amah mah in bawlsia/amah leh amah kihat.\nKimawlna (sport) munah kamsiatna\nVantunglam ah tatkhialhna\nTuisung nasepna hanga naaklahna\nLicense kician neilopi a Motorcycle tai kidemna ah na kihel a na tuahsiat leh.\n*Lamet lohpi in na nau a tolh leh MYR 120 pia pah lecin hong kivanto suak ding hi.\nLevel 8 Wisma Tune,\nNo. 19 Lorong Dungun,\nTel : 03– 2087 9000 Fax : 03-2094 1366\nPrevious: CNF te zuau genna kitel siang ta\nNext: CNA te thau tawh Fartlang ah lut\nZAM Kumcinleh Palaai Kiteel hun ding hong naita\nMalaysia-ah UN Masuan ~ Pu Zokhai\nKimpu leh Kimpi – 33 ~ Hau Za Cin